Ame Kae Nye Abosam?\nGBE BUBU Afrikaans Albanian Amharic Arabic Armenian Aymara Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hmong (Ɣi) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Luo Macedonian Malagasy Mam Maya Mazatec (Huautla) Moore Nahuatl (Central) Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Turkish Twi Ukrainian Umbundu Uruund Vietnamese Waray-Waray Wayuunaiki Xhosa Zande Zulu\nNYATI SI LE AKPAA DZI | ÐE SATANA LI ŊUTƆŊUTƆA?\nAmee Satana Nyea Alo Vɔ̃ɖinyenye Ko Wòle Tsitre Ði Na?\nEle bɔbɔe ŋutɔ be woaxɔe ase be Satana si ŋu míexlẽa nu tsoe le Biblia me la le tsitre ɖi na nu sia nu si nye vɔ̃. Gake nyateƒee wònye be nu mae Biblia fia? Ne nenemae la, nu ka tae Biblia gblɔ be Satana ƒo nu kple Yesu Kristo kpakple Mawu Ŋusẽkatãtɔ la ŋutɔ hã? Kpɔ esia ƒe kpɔɖeŋu eve aɖewo ɖa.\nESI SATANA ƑO NU KPLE YESU\nEsi Yesu dze eƒe subɔsubɔdɔa gɔme la, Abosam dze agbagba be yeablee de nu vɔ̃ me esi wòtee kpɔ zi etɔ̃ sɔŋ. Gbã la, Satana dze agbagba be yeaƒoe ɖe Yesu nu wòazã ŋusẽ si Mawu nae la atsɔ atsi eƒe dɔwuame nu ɖokuitɔdiditɔe. Eyome Abosam tee kpɔ gɔ̃ hã be yeana Yesu nahe amewo ƒe susu ava eɖokui dzi madzemadzee si ana wòade eƒe agbe afɔku me dzodzro. Mlɔeba, Satana gblɔ na Yesu be yeatsɔe aɖo xexea me fiaɖuƒewo katã nu ne enya de da agu na ye ko. Yesu zã Ŋɔŋlɔawo le Satana ƒe amebeble aɖaŋutɔe etɔ̃awo katã me tsɔ gbe eƒe nyawo.—Mateo 4:1-11; Luka 4:1-13.\nAme kae Yesu nɔ nu ƒom na? Nu vɔ̃ aɖe si nɔ eya ŋutɔ me yea? Ŋɔŋlɔawo gblɔ be ‘wodo Yesu kpɔ le go sia go me abe mía ŋutɔwo ke ene, gake nu vɔ̃ mele eŋu o.’ (Hebritɔwo 4:15) Biblia gblɔ hã be: “Mewɔ nu vɔ̃ aɖeke o, eye womekpɔ beble le eƒe nu me hã o.” (1 Petro 2:22) Yesu kpɔtɔ nye ame deblibo, eye wònye ame maɖifɔ. Meɖe mɔ nu vɔ̃ ƒe nɔnɔme aɖeke ge ɖe eyama me o. Edze ƒãa be menye nu vɔ̃ aɖe si nɔ Yesu ŋutɔ mee wònɔ nu ƒom na o, ke boŋ ame aɖee wònɔ nua ƒom na.\nDzeɖoɖo si yi edzi le wo dome la ɖo kpe edzi be Satana nye ame si li ŋutɔŋutɔ.\nÐo ŋku edzi be Abosam gblɔ na Yesu be yeatsɔ xexea me fiaɖuƒewo katã anae ne enya de ta agu na ye ko. (Mateo 4:8, 9) Ne menye ame si li ŋutɔŋutɔe Satana nye o la, ekema gɔmesese aɖeke manɔ nya ma ŋu o. Gakpe ɖe eŋu la, Yesu megblɔ be ŋusẽ mele esi wòawɔ nu si gblɔm wòle o.\nEsi Yesu ɖu Abosam ƒe tetekpɔawo dzi ta la, Abosam ‘dzo le egbɔ hena ɣeyiɣi bubu si agasɔ nɛ.’ (Luka 4:13) Le nya siawo me la, ɖe nèsusu be nu vɔ̃ ƒe nɔnɔme aɖee Satana nye loo alo futɔ si ɖo vɔ̃ ɖe tamee wònye?\nDe dzesii be ‘mawudɔlawo va subɔ’ Yesu. (Mateo 4:11) Ðe mawudɔla mawo nye gbɔgbɔmeme ŋutɔŋutɔ siwo va nɔ dzi dem ƒo na Yesu henɔ kpekpeɖeŋu nameea? Ɛ̃. Ke nu ka tae wòle be míasusui be menye gbɔgbɔmeme si li ŋutɔŋutɔe Satana nye o, ke boŋ nu bubu aɖe koe wònye??\nESI SATANA ƑO NU KPLE MAWU\nKpɔɖeŋu evelia ku ɖe mawuvɔ̃la Hiob ƒe ŋutinya ŋu. Ŋutinya sia ƒo nu tso dzeɖoɖo eve siwo yi edzi le Abosam kple Mawu dome ŋu. Le go eveawo katã me la, Mawu kafu Hiob ɖe eƒe fɔmaɖimaɖi ta. Satana gblɔ be ɖokuitɔdidi tae Hiob le Mawu subɔm ɖo, nu si wòwɔnɛ ye nye be nu si Mawu nae tae wòle esubɔm ɖo. Ne míagblɔe la, Abosam le gbɔgblɔm be yenya Hiob nyuie wu ale si Mawu nyae. Yehowa ɖe mɔ na Satana be wòagblẽ Hiob ƒe nunɔamesiwo katã dome; Satana wu viawo eye wòkplɔ dɔléle vɔ̃ɖi aɖe ƒu eya ŋutɔ hã. * Le ɣeyiɣi aɖe megbe la, eva dze ƒãa be Yehowae nya Hiob nyuie wu eye be Satana nye alakpatɔ. Mawu yra Hiob le eƒe nuteƒewɔwɔ ta.—Hiob 1:6-12; 2:1-7.\nLe dzeɖoɖo mawo siwo yi edzi le Mawu kple Satana dome la, nu vɔ̃ aɖe si nɔ Yehowa ŋutɔ mee Yehowa nɔ nu ƒom na? Biblia gblɔ be: “Mawu ƒe mɔ de blibo.” (2 Samuel 22:31) Mawu ƒe Nyaa gblɔ hã be: “Kɔkɔe, kɔkɔe, kɔkɔe nye Aƒetɔ [Yehowa], Mawu ŋusẽkatãtɔ” la. (Nyaɖeɖefia 4:8) Kɔkɔe fia nu si le dzadzɛ, nu si woɖe ɖe vovo tso nu vɔ̃ ŋu. Yehowa de blibo eye kpɔtsɔtsɔ aɖeke mele eŋu o. Vɔ̃ aɖeke mate ŋu anɔ eme kura o.\nEsi Satana ƒo nu kple Mawu vɔ la, ehe vɔ̃ gã aɖe va Hiob dzi\nKe hã ame aɖewo ʋlia nya be Hiob kura gɔ̃ hã menye ame ŋutɔŋutɔ o, eya ta dzeɖoɖo siwo katã yi edzi ku ɖe Hiob ŋu nye nyakpakpa. Gake ɖe susu le nya ma mea? Biblia me kpukpui aɖe gblɔ be ame ŋutɔŋutɔe Hiob nye. Le kpɔɖeŋu me, míekpɔe be woƒo nu tso Hiob ŋu le Yakobo 5:7-11 be esi wòdo dzi to nɔnɔme sesẽwo me la, eɖo dzidodo ƒe kpɔɖeŋu ɖi na Kristotɔwo eye esia nye ŋkuɖodzinya fakɔname be Yehowa ɖoa eteƒe na ame siwo doa dzi alea. Ne Hiob menye ame ŋutɔŋutɔ si Satana tɔ ŋkui o ke nyakpakpa dzro koe eƒe ŋutinyaa nye la, ɖe viɖe aɖe anɔ eƒe kpɔɖeŋua ŋua? Gakpe ɖe eŋu la, woyɔ Hiob le Xezekiel 14:14, 20 kpe ɖe Noa kple Daniel ŋu be wonye ŋutsu etɔ̃ siwo nye ame dzɔdzɔewo. Hiob nye ame ŋutɔŋutɔ si si xɔse gã aɖe le abe Noa kple Daniel ke ene. Ne Hiob nye ame ŋutɔŋutɔ la, ɖe futɔ si tɔ ŋkui, si he yometitia va edzi la hã manye ame ŋutɔŋutɔ oa?\nBiblia ɖee fia eme kɔ ƒãa be ame ŋutɔŋutɔ si nye gbɔgbɔmemee Satana nye. Gake ɖewohĩ àbia be: ‘Ðe Satana ate ŋu agblẽ nu le nye kple nye ƒomea ŋu egbea le xexe deŋgɔ sia mea?’\nKE EGBEA YA ÐE?\nTsɔe be nu vlo wɔha aɖe va do ɖe dugãa me bibibi. Esia ana amewo ƒe dedienɔnɔ kple agbe nyui nɔnɔ nayi to godoo. Azɔ bu nya sia si sɔ kple kpɔɖeŋu ma ŋu kpɔ: Satana kple eƒe gbɔgbɔ vɔ̃wo nye gbɔgbɔmeme siwo li ŋutɔŋutɔ; gbɔgbɔ vɔ̃wo hã dze aglã ɖe Mawu ŋu abe Satana ke ene, eye wotsɔ wo kple Satana siaa ƒu gbe ɖe anyigba ƒe nutowo me. Nu kae ado tso eme? Wò ya bu nu siwo dzɔna le miaƒe nutoa me kple duta ŋuti nyatakakawo ŋu kpɔ.\nÐe nèkpɔe be ŋutasẽnuwɔwɔ manyatalenuwo le dzidzim ɖe edzi togbɔ be wole agbagba dzem kpem le xexea me godoo be woadzudzɔe gɔ̃ hã?\nÐe nèkpɔe be modzakaɖeɖe siwo me gbɔgbɔyɔyɔ bɔ ɖo la le dzidzim ɖe edzi togbɔ be dzila geɖe tsi dzimaɖi be modzakaɖeɖe sia ava gblẽ vi na wo gɔ̃ hã?\nÐe nèkpɔe be anyigba ƒe teƒeteƒewo dome le gbegblẽm togbɔ be wole agbagba dzem be woakpɔ wo ta gɔ̃ hã?\nÐe wòwɔ na wò be nane gblẽ le ameƒomea ŋu vevie abe ɖe nane le asi tutum ʋume na amegbetɔwo ɖo ta gbegblẽ me enea?\nTaflatsɛ de dzesi ame siwo Biblia gblɔ be woawɔe le megbe na nu manyatalenu siwo le edzi yim. Egblɔ be: “Wotsɔ ʋɔ driba gã, si nye da xoxo la, si woyɔna be Abosam kple Satana, ame si le anyigba dzi nɔlawo katã blem la, ƒu gbe; wotsɔe ƒu gbe ɖe anyigba, eye wotsɔ eƒe dɔlawo hã ƒu gbe kpe ɖe eŋu. . . . Baba na anyigba kple atsiaƒu, elabena Abosam ɖi va mia gbɔ, eye dzi le ekum vevie, elabena enya be ɣeyiɣi vi aɖe koe le ye si.” (Nyaɖeɖefia 12:9, 12) Esi ame geɖe lé ŋku ɖe kpeɖodziawo ŋu vɔ la, woƒo nya ta be Satana nye gbɔgbɔmeme vɔ̃ɖi aɖe, si le adeklo dzi be yeakplɔ anyigba dzi tɔwo katã atrae.\nÐewohĩ àbia ɖokuiwò be aleke yeawɔ akpɔ ye ɖokui ta mahã. Enyo be nàbu nya sia ŋu. Nyati si kplɔe ɖo akpe ɖe ŋuwò nànya nu si nàwɔ.\n^ mm. 12 Biblia na míenya be Mawu ƒe ŋkɔe nye Yehowa.


ƔEYIƔI aɖewoe nye esia la, wosusui be teƒe si woglã kɔmpiuta ɖo koe le vevie bene ame si le Internet zãm la nanɔ dedie. Wosusui be ne ènya na kɔmpiuta la le ŋukpɔƒe ko la, awɔe be viwòwo manɔ tsatsam le Internet ƒe teƒe siwo afɔku le o. Togbɔ be susu le nya sia me—eye àlɔ̃ ɖe edzi be nunya manɔ eme be nàɖe mɔ na viwòwo woanɔ Internet zãm le woƒe xɔdɔme o—hã la, menye esia wɔwɔ koe nye mɔ ɖeka kolia si dzi nàto akpɔ viwòwo ta o. Le egbeŋkekeawo me la, asimemɔ̃vi siwo wometsiãa ka na o la wɔe be sɔhɛwo ate ŋu azã Internet le afi sia afi si wonya le ko. Wote ŋu zãa Internet to asitelefon gɔ̃ hã dzi. Eye ɖeviwo ate ŋu ayi Internet café, agbalẽdzraɖoƒewo, kple wo xɔlɔ̃wo ƒe aƒewo me hã hena Internet zazã. Esiawo katã wɔe be megava le bɔbɔe be dzilawo nanya nu siwo gbegbe wo viwo wɔna le Internet dzi o.\nKpɔ nu siwo ɖevi geɖewo lɔ̃a wɔwɔ le Internet dzi kple afɔku siwo ate ŋu anɔ wo me la dometɔ aɖewo ɖa.\nKpɔɖeŋu ade siwo me míedzro la nye Internet dzi wɔna siwo doa dzidzɔ na ɖeviwo egbea la dometɔ aɖewo ko. Ne dzilae nènye la, nu kae nàte ŋu awɔ atsɔ akpɔ viwòwo ta tso Internet dzi fɔkuwo me?—g08 10-E.\nNu kae wonye? Wonye nyatakaka siwo woŋlɔna heɖona ɖe ame to elektrɔnikmɔ̃wo dzi.\nNu ka ta wodzɔa dzi na amewo? E-mail nye mɔnu bɔbɔe si mexɔa asi o, si dzi wotona ɖoa nyatakaka ɖe xɔlɔ̃wo kple ƒometɔwo kaba.\nNu si wòle be nànya. Menye kplamatsedonu dzro koe e-mail siwo wolɔ̃a yɔyɔ be spam, siwo woɖona ɖe ame evɔ mele mɔ kpɔm na wo o la nye o. Zi geɖe la, wohea susu yia amamaɖeɖenuwɔnawo dzi alo ɖea wo fiana gaglã. Mɔfiamewo nɔa wo me siwo biana tso ame si—ɖeviwo siwo mele ɖeke me nyam o hã le eme—be wòalɔ̃ faa ana nyatakaka siwo ku ɖe eɖokui ŋu la ame gblẽkuwo. Ðeko e-mail mawo ŋu ɖoɖo—kple susu be woana nyanya ame si ɖoe ɖa la ŋkubiãtɔe be wòagaɖoe ɖe ye azɔ o gɔ̃ hã—gaɖoa kpe edzi na amea be wozãa e-mail adrɛs la edziedzi, eye esia awɔe be wòayi edzi anɔ nyatakaka siwo ame medi o la ɖom ɖee.\nNu kae wonye? Wonye Internet dzi nyatakakadzraɖoƒe (Web Sites alo Sites Web) siwo nɔa habɔbɔwo, sukuwo, adzɔhawo kple ame ɖekaɖekawo ƒe ŋkɔ me.\nNu ka tae wodzɔa dzi na amewo? Nyatakakadzraɖoƒe miliɔn geɖe li siwo naa mɔnu geɖe siwo xexlẽme meli na o la ɖeviwo be woaɖi asi, awɔ numekukuwo, adze xɔlɔ̃wo, aƒo ha alo videofefewo, alo alé wo ɖe mɔ̃wo dzi.\nNu si wòle be nànya. Ame gblẽku geɖewo zãa nyatakakadzraɖoƒewo hena taɖodzinu vɔ̃wo gbɔ ɖoɖo. Woɖea gbɔdɔnuwɔnawo fiana gaglãa le nyatakakadzraɖoƒe siawo dometɔ aɖewo dzi, eye edzɔna bɔbɔe be ame maɖɔŋuɖowo kena ɖe wo ŋu le vome. Esi wobia gbe ɖevi siwo xɔ tso ƒe 8 va ɖo 16 le United States (États-Unis) la, wo dometɔ 90 le alafa me gblɔ be yewoke ɖe amamaɖeɖenuwɔnawo ŋu le Internet dzi le vome—zi geɖe la, esime wole woƒe sukudɔdeasiwo wɔm!\nNyatakakadzraɖoƒewo nana wònɔa bɔbɔe be woake ɖe nyadzraɖoƒe siwo doa ɖeviwo ƒe tsatsadada ɖe ŋgɔ ŋu. Le Canada la, numekuku ɖee fia be ŋutsuvi 1 le 4 me, siwo le sukuxɔ 10 lia kple 11 lia me, siwo wobia gbee la lɔ̃ be yewotsa le nyatakakadzraɖoƒe mawo tɔgbi dzi, eye esi wònye be Internet dzi tsatsadada va zua numame na ame bɔbɔe ŋutɔ ta la, eme kɔ be eŋutinunyalawo tsi dzi vevie. Nyatakakadzraɖoƒe siwo woyɔna be pro-ana, siwo kafua “numaɖumaɖu be woanɔ tsralɛ” la hã li. * Eye nyadzraɖoƒe aɖewo hã li siwo doa fuléle subɔsubɔha ƒe kɔmama aɖewo kpakple gbe aɖewo koŋ dolawo ɖe ŋgɔ. Nyadzraɖoƒe bubuwo hã fiaa ale si woawɔ bɔmbwoe, ale si woatsaka aɖinu vovovowoe, kple ale si woawɔ amedzidzedzenuwɔnawoe la amewo. Ŋutasẽnuwɔnawo kple ʋukɔkɔɖi gbɔme ƒe ɖeɖefiawo bɔ ɖe Internet dzi fefewo me.\nNu kae wonye? Wonye teƒe aɖe le Internet dzi si ame eve alo esi wu nenema zãna le ɣeyiɣi ɖeka me tsɔ ɖoa dze to nyatakaka siwo woŋlɔ ɖoɖo ɖe wo nɔewo tẽe dzi, zi geɖe la, ekuna ɖe nyati aɖe alo nane koŋ si me wo katã wotsɔ ɖe le ŋu.\nNu ka ta wodzɔa dzi na amewo? Viwò ate ŋu aɖo dze kple ame gbogbo aɖewo siwo medo go kpli ŋkume kple ŋkume kpɔ o, evɔ nane koŋ doa dzidzɔ na wo katã.\nNu si wòle be nànya. Ame gblẽkuwo zãa chat room siawo zi geɖe kple susu be yewoable ɖeviwo nu woawɔ gbɔdɔnuwo le Internet dzi, alo kura be yewoado go kpli wo ŋkume kple ŋkume hena esia wɔwɔ. Bu nu si teƒe agbalẽ si nye What in the World Are Your Kids Doing Online? (Nu Ka Wɔm Viwòwo Le Le Internet Dzi?) la ŋlɔlawo dometɔ ɖeka kpɔ esime wònɔ numekuku wɔm tso ale si ame akpɔ eɖokui ta le Internet zazã me ŋu la ŋuti kpɔ. Abe numekuku si wɔm wònɔ ƒe akpa aɖe ene la, ebua gblɔ le Internet dzi be ƒe 12 vie yenye. Agbalẽa ka nya ta be: “Enumake ame aɖe bia tso esi be wòazã chat room si dzi yewo ɖeɖe yewoate ŋu aɖo dze le. Ebua gblɔ na amea be yemenya ale si wozãnɛ o, eye yeaɖi xɔlɔ̃ sia si wòdo go tetie nye ma la kpe ɖe eŋu hefia ale si wowɔnɛ lae. Emegbe edoe ɖe egbɔ be alɔ̃ yewoawɔ gbɔdɔnuwo [le Internet la dzi] hã.”\nNYAÐOÐO ÐE AME NƆEWO TẼE\nNu kae wonye? Wonye nyatakaka siwo woŋlɔna ɖona ɖe ame nɔewo tẽe kple wo ŋu ɖoɖo enumake le Internet dzi le ame eve alo esiwo wu nenema dome.\nNu ka ta wodzɔa dzi na amewo? Le dzeɖomɔnu sia me la, ame ate ŋu atia ame siwo wòdi be yeaɖo dze kpli la tso yeaɖi xɔlɔ̃ siwo ƒe ŋkɔwo eya ŋutɔ ƒo ƒu ɖi ɖe Internet dzi la me. Eya ta mewɔ nuku o be Canadatɔwo ƒe numekuku ɖee fia be, sɔhɛ siwo xɔ ƒe 16 kple ƒe 17 la dometɔ 84 le alafa me zãa gaƒoƒo ɖeka kple edzivɔwo tsɔ nɔa dze ɖom kple wo xɔlɔ̃wo to mɔnu sia dzi gbe sia gbe.\nNu si wòle be nànya. Dzeɖomɔnu sia zazã ate ŋu azu kplamatsedonu na viwò nenye be ele nɛ be wòasrɔ̃ nu alo awɔ nu bubuwo susuhenuwo manɔmee. Gakpe ɖe eŋu la, aleke nàwɔ anya ame siwo viwòa le dze ɖom kpli? Aleke ke wòɖale o, màte ŋu ase nya si gblɔm wole o.\nNu kae wonye? Wonye ame ŋutɔ ƒe gbe sia gbe nuwɔnawo ŋuti nyatakakawo dzraɖoƒe le Internet dzi.\nNu ka ta wodzɔa dzi na amewo? Teƒe siawo naa mɔnukpɔkpɔ ɖeviwo woŋlɔa woƒe nukpɔsusuwo, nu siwo doa dzidzɔ na wo, kple dɔ siwo wowɔna la ɖe Internet dzi. Zi geɖe la, teƒe aɖe nɔa anyi na nyatakaka siawo xlẽlawo be woaŋlɔ woƒe nukpɔsusuwo ɖi, eye edoa dzidzɔ na ɖevi geɖewo ŋutɔ ne wokpɔe be ame aɖe kpɔ dzidzɔ ɖe yewoƒe nuŋlɔɖiawo ŋu.\nNu si wòle be nànya. Ame sia ame ate ŋu axlẽ nyatakaka siwo le teƒe siawo. Ðevi aɖewo ʋua go nyatakakawo ku ɖe woƒe ƒomea, woƒe suku, alo afi si woƒe aƒe le la ŋu ŋumaɖɔɖotɔe. Nu bubue nye be: Blog siawo ate ŋu agblẽ ŋkɔ nyui si le ame si la ŋu, ame si tɔe blog la nye gɔ̃ hã. Le kpɔɖeŋu me, dɔtɔ aɖewo nɔa te ɖe nyatakaka siwo le ame si le dɔ dim le wo gbɔ la ƒe blog me dzi tsoa nya me ne yewoaxɔe ɖe dɔa me.\nINTERNET DZI HAHOO KADODOWO\nNu kae wonye? Wonye Internet dzi nyatakakadzraɖoƒe siwo ɖeviwo ate ŋu aʋu ɖe woawo ŋutɔwo ƒe ŋkɔ me, eye wonye afi siwo woate ŋu aƒo woƒe fotowo, videowo, kple blogwo nu ƒu ɖo.\nNu ka ta wodzɔa dzi na amewo? Ne ɖevi aɖe ʋu Nyatakakadzraɖoƒe sia ɖe ye ŋutɔ ƒe ŋkɔ me la, enaa mɔnukpɔkpɔe wònɔa nyatakaka siwo ana amewo nanya nu tso eŋu la ŋlɔm ɖe afi ma. Ðeviwo toa kadomɔnu sia dzi kena ɖe yeaɖi xɔlɔ̃ yeye geɖewo ŋu.\nNu si wòle be nànya. Nyɔnuvi aɖe si ŋkɔe nye Joanna, gblɔ be: “Nyatakakadzraɖoƒe siawo tɔgbi le abe Internet dzi hadomeƒuƒoƒo ene. Ame aɖewo siwo ŋu ŋɔdzi le ale gbegbe hã ate ŋu akpɔ gome le eme.” Ðeviwo kple ame tsitsi gblẽkuwo ate ŋu awɔ nyatakaka siwo ame na tso eɖokui ŋu ɖe teƒe siawo la ŋu dɔ le mɔ gbegblẽ nu. Esia tae Parry Aftab, si nye Internetŋutinunyala la yɔ nyatakakadzraɖoƒe siawo be “ɖevi gbɔ dɔlawo ƒe asiɖiƒe.”\nGakpe ɖe eŋu la, gotagomenu koe xɔlɔ̃dzedze le Internet dzi nyena. Ðevi aɖewo lia kɔ ame gbogbo aɖewo siwo womedo go ŋkume kple ŋkume kpɔ o ƒe adrɛswo ɖe woƒe Nyatakakadzraɖoƒe kple susu be yewoadze ame xɔŋkɔwo le ame siwo aʋu yewoƒe Nyatakakadzraɖoƒea la ŋkume. Candice Kelsey ŋlɔ ɖe eƒe agbalẽ si nye Generation MySpace me be nya la koe nye be, “wonɔa te ɖe ame gbogbo si gbegbe lɔ̃ ame ƒe nya dzi tsoa nya me le asixɔxɔ si le eŋu ŋuti.” Eŋlɔ kpee be: “Ame ɖokui tsɔtsɔ ɖo asii ƒe mɔnu sia va na mía viwo va zu ko abe nane si ŋu asixɔxɔ mele o ene, eye wònana wonɔa kutri kum vevie be yewoana asixɔxɔ nanɔ yewo ŋu bene yewoate ŋu adze xɔlɔ̃wo fũu.” Eya ta agbalẽ si nye What in the World Are Your Kids Doing Online? (Nu Ka Wɔm Viwòwo Le Le Internet Dzi?) bia nya sia si sɔ nyuie be: “Aleke wòate ŋu anya wɔe be ɖevi siwo wòhiã na be woatu nublanuikpɔkpɔ kple veveseɖeamenu ɖo la nate ŋu atu nɔnɔme mawo ɖoe esime eletronikmɔ̃wo zazã wɔe be wodoa go ame gbogbowo, eye kasia, woɖia gbɔ wo ɖekematsɔlemetɔe?”\n^ mm. 13 Pro-ana nyatakakadzraɖoƒewo kple habɔbɔ geɖewo gblɔna be yewomekafua numaɖumaɖu be woanɔ tsralɛ o. Gake wo dometɔ aɖewo gblɔna be ame ŋutɔ ƒe tiatiae agbenɔnɔ sia ƒomevi nye, ke menye dɔlélee o. Nyatakakadzraɖoƒe siawo ƒe numedzroƒewo li siwo naa nyatakaka ku ɖe ale si ame awɔ aɣla eƒe kpekpeme ŋutɔŋutɔ kple ale si wòana eƒe numaɖumaɖu ɖe ɖoɖo nu nanɔ ɣaɣla ɖe edzilawo.\nLe India la, ale si ɖevi geɖewo va te Internet zazã la wɔe be Internet zãlawo ƒe xexlẽme va le dzidzim ɖe edzi kabakaba—edzina ɖe edzi abe 54 ɖe alafa ɖe sia ɖe dzi ene le ƒe ɖeka me\n“Dzilawo ate ŋu asusui be mɔnu bɔbɔe si mexɔ asi o, si dzi ɖeviwo ato aɖo dze kple wo xɔlɔ̃wo kpakple ƒometɔwo la koe Web cam (videoɖemɔ̃ si wotsiãna ɖe kɔmpiuta ŋu la) nye, gake ame gblẽkuwo ya kpɔnɛ be enye mɔnu nyui aɖe si dzi yewoato ado ka kple ɖeviwo le keke woƒe xɔdɔme gɔ̃ hã.”—Robert S. Mueller III, Dukɔ Ƒe Hlɔ̃nyamekuƒe ƒe amegã\nƉoe Ɖe Amewo Ɖoe Ɖe Amewo Ðeviwo Le Internet Zãm—Nu Siwo Wòle Be Dzilawo Nanya\ng 10/08 axa 4-7


Romatɔwo 10 | Biblia Le Internet Dzi | Xexe Yeye Gɔmeɖeɖe\nAle si woaɖo Mawu ƒe dzɔdzɔenyenye gbɔ (1-15)\nWotsɔa nu ʋua eme le dutoƒo (10)\nWoaɖe ame siwo yɔa Yehowa ƒe ŋkɔ (13)\nGbeƒãɖelawo ƒe afɔwo nya kpɔ loo! (15)\nWogbe nya nyuia (16-21)\n10 Nɔviwo, nye dzimedidi kple nye kukuɖeɖe na Mawu ɖe wo tae nye be woakpɔ ɖeɖe.+ 2 Elabena mele ɖase ɖim le wo ŋu be, dzo le wo me ɖe Mawu ŋu,+ ke menye le sidzedze vavãtɔ nu o. 3 Elabena esi womenya Mawu ƒe dzɔdzɔenyenye o,+ ke boŋ wole didim be yewoaɖo yewo ŋutɔ tɔ anyi ta la,+ womebɔbɔ wo ɖokuiwo ɖe Mawu ƒe dzɔdzɔenyenye la te o.+ 4 Elabena Kristoe nye Se la ƒe nuwuwu,+ ale be ame sia ame si xɔna sena la ƒe asi nasu dzɔdzɔenyenye dzi.+ 5 Elabena Mose ŋlɔe ɖi le dzɔdzɔenyenye si tso Se la me ŋu be: “Ame si wɔa nu siawo la, anɔ agbe to wo me.”+ 6 Ke dzɔdzɔenyenye si tso xɔse me la gblɔ be: “Mègagblɔ le wò dzi me be,+ ‘Ame kae alia ayi dziƒo?’+ be wòana Kristo naɖi ava, 7 alo, ‘Ame kae aɖi ayi aʋli me?’+ be wòakplɔ Kristo tso ame kukuwo dome avɛ hã o.” 8 Ke nya kae wògblɔ? “Nya la tsɔ ɖe gbɔwò, ele wò ŋutɔ wò nu me kple wò ŋutɔ wò dzi me”;+ eyae nye xɔse ƒe “nya,” si míele gbeƒã ɖemee la. 9 Elabena ne ètsɔ wò nu ɖea gbeƒã le dutoƒo be Yesu nye Aƒetɔ,+ eye nèxɔna sena le wò dzi me be Mawu fɔe ɖe tsitre tso ame kukuwo dome la, ekema àkpɔ ɖeɖe. 10 Elabena wotsɔa dzi xɔna sena hena dzɔdzɔenyenye, ke wotsɔa nu ʋua eme le dutoƒo+ hena ɖeɖekpɔkpɔ. 11 Ŋɔŋlɔ la gblɔ be: “Ame sia ame si ziɔ eƒe xɔse ɖe eŋu la maɖu ŋukpe o.”+ 12 Elabena vovototo aɖeke mele Yudatɔ kple Helatɔ dome o.+ Aƒetɔ ɖekae le wo katã nu, eye wònaa nu geɖe ame siwo katã yɔnɛ la. 13 Elabena “ame sia ame si yɔa Yehowa* ƒe ŋkɔ la, woaɖee.”+ 14 Ke aleke woawɔ ayɔ ame si dzi womexɔ se o la? Eye aleke woawɔ axɔ ame si ŋu nya womese kpɔ o la dzi ase? Eye aleke woawɔ asee, ne ame aɖeke meɖea gbeƒã o? 15 Eye aleke woawɔ aɖe gbeƒã, ne womedɔ wo ɖa hafi o? + Abe ale si woŋlɔe ɖi ene be: “Ame siwo ɖea gbeƒã nu nyuiwo ŋuti nya nyui la ƒe afɔwo nya kpɔ loo!”+ 16 Gake menye wo katãe ɖo to nya nyui la o. Elabena Yesaya gblɔ be: “Yehowa,* ame kae xɔ nya si wose tso mía gbɔ la dzi se?”+ 17 Eya ta nu si wose la mee xɔse tsona.+ Eye wosenɛ ne wogblɔ Kristo ŋu nya na wo. 18 Ke mele biabiam be, Menye ɖe womesee o ɖe? Nya lae nye be, “woƒe gbe ɖi hoo le anyigba blibo la dzi, eye nya si wogblɔ la de xexea ƒe afi sia afi.”+ 19 Ke megale biabiam be, Menye ɖe Israel menyae o ɖe?+ Gbã la, Mose gblɔ be: “Mato dukɔ maɖinu dzi ana miaʋã ŋu; mato dukɔ tsibome dzi ana miado dziku vevie.”+ 20 Ke dzi ɖo Yesaya ƒo ŋutɔ wògblɔ be: “Ame siwo medim o lae kpɔm;+ mena ame siwo mebia tanye se o la va nyam.”+ 21 Ke egblɔ le Israel ya ŋu be: “Meke nye abɔwo me ɖo ɖe dukɔ si meɖoa to o, eye wonye dzimesesẽtɔwo la, ŋkeke bliboa katã.”+


Kpɔ JW Nyakakadɔwɔƒe Ƒe Video Si Nèdi Le Roku Dzi | Edzinuwo Kple Kpekpeɖeŋu\nÀte ŋu akpɔ JW Nyakakadɔwɔƒea dzi video siwo nàdi be yeakpɔ la le akpa si nye Video Si Nèdi. Àte ŋu atiae be yeakpɔ videoa tso eƒe gɔmedzedze, ayi megbe, ayi ŋgɔ, alo atɔ sẽe. Àte ŋu atiae be yeakpɔ video ɖeka alo akpɔ video siwo katã le ƒuƒoƒo ɖeka me.\n(De Dzesii: Míetsɔ Roku 3 ʋunu zazã ŋuti mɔfiamewo kpe ɖe mɔfiame siawo ŋu. Wò Roku-ʋunu la ate ŋu ato vovo na esia vie.)\nZi Video Si Nèdi dzi le JW Nyakakadɔwɔƒe la ƒe gɔmedzeƒe ne nàkpɔ videowo ƒe hatsotsowo. Zɔ ɖe mɔfiame siwo gbɔna dzi ne nàke ɖe videowo ŋu ahakpɔ wo:\nAle Si Nàdi Videowo\nAle Si Nàkpɔ Video Yeyewo Kple Video Siwo Wodo Bobloe\nZã Aŋutrɔvi Yimiame kple Aŋutrɔvi Yiɖusime siwo le wò Roku-ʋunua dzi nàkpɔ videowo ƒe hatsotsowo. Hatsotso si dzi nètsɔ nutianua ɖo la adze le domedome, videoa ƒe akpaa, hatsotsoa ƒe ŋkɔ kple nyatakaka ʋɛ aɖewo akpe ɖe eŋu. Zi OK dzi ne wòatia hatsotso ma.\nVideo aɖewo le hatsotso vovovowo me. Le kpɔɖeŋu me, àte ŋu akpɔ video si nye Vi Nudomegblẽlaa Trɔ Gbɔ le hatsotso siwo nye Filmwo, Ƒome kple Sɔhɛwo siaa me.\nVideo siwo le fli ɖeka dzi la nye video siwo le ƒuƒoƒo ɖeka me. Ne èzã aŋutrɔvi ƒe dzesi siwo le wò Roku-ʋunua dzi le tsatsam le axa sia la, Nyatakakaɖakavi aɖe adze si me video si nètia la ƒe ŋkɔ kple ɣeyiɣi si wòaxɔ adze le.\nAŋutrɔvi Yidzi kple Aŋutrɔvi Yianyime: Zã wo nàtsɔ ayi videowo ƒe ƒuƒoƒo bubu dzi. Videowo ƒe ƒuƒoƒo si nètia ƒe ŋkɔ adze le videowo ƒe ƒuƒoƒoa ƒe akpaa gbɔ.\nAŋutrɔvi Yimiame kple Aŋutrɔvi Yiɖusime: Zã wo nàtsɔ akpɔ video siwo le ƒuƒoƒo ɖeka me.\nAɖaŋuɖoɖo: Le aɖaka si me videowo ƒe ƒuƒoƒo vovovoawo dze le ƒe tame le ɖusime la, àkpɔ xexlẽdzesi eve aɖewo siwo fia video siwo le ƒuƒoƒoa me ƒe agbɔsɔsɔ kple esi dzi nèɖo la ƒe xexlẽdzesi.\nZi OK dzi nàtiae ale be video ƒe nyatakakaɖakavi aɖe nadze. Àte ŋu awɔ nu siwo gbɔna dometɔ si nèdi:\nƑoe: Ƒo videoa tso eƒe gɔmedzedze.\nƑoe Emenyawo Hã Nadze: Esia adze ne emenyawo kpe ɖe video la ŋu. Ne ètia esia be newɔ dɔ la, ànɔ videoa me nyawo hã kpɔm ne video la le ƒoƒom eye awɔe hã be video siwo katã le akpa siwo nye Video Ƒotsiãɖenuwo kple Video Si Nèdi la me nyawo anɔ dzedzem ne èle wo ƒom (nenye be wotsɔ wo me nyawo kpe ɖe wo ŋu). Ne mèdi be videoawo me nyawo nadze o la, tia Ƒoe Emenyawo Megadze O.\nƑo Esiwo Katã Le Ƒuƒoƒo Sia Me: Video siwo katã le ƒuƒoƒo si nètia me aƒo, adze egɔme tso video gbãtɔ dzi.\nDe Dzesii: Ne video siwo katã le ƒuƒoƒoa me ƒo vɔ la, adzudzɔ ƒoƒo.\nNe èle video siwo le akpa si nye Video Si Nèdi ƒom la, àte ŋu azã wò Roku-ʋunua atrɔ asi le woƒe ƒoƒo ŋu:\nTɔ Sẽe: Tɔ videoa sẽe. Zi dzesi ma ke dzi ne wòayi eƒoƒo dzi.\nYi Ŋgɔgbe: Atɔ videoa le afi si wòɖo ahaɖo ta videoa ƒe ŋgɔgbe. Ne kpevi nogoe si fiaa afi si videoa ɖo la ɖo afi si nèdi be yeakpɔ la, zi Ƒoe dzi.\nAɖaŋuɖoɖo: Àte ŋu azi Yi Ŋgɔgbe dzi zi geɖe ale be wòayi ŋgɔ kabakaba.\nYi Megbe: Atɔ videoa le afi si wòɖo ahaɖo ta videoa ƒe gɔmedzedze lɔƒo. Ne kpevi nogoe si fiaa afi si videoa ɖo la ɖo afi si nèdi be yeakpɔ la, zi Ƒoe dzi.\nAɖaŋuɖoɖo: Àte ŋu azi Yi Megbe dzi zi geɖe ale be wòayi megbe kabakaba.\nAŋutrɔvi Yiɖusime: Atɔ videoa ahayi ŋgɔ sekɛnd 10. Ne kpevi nogoe si fiaa afi si videoa ɖo la ɖo afi si nèdi be yeakpɔ la, zi Ƒoe dzi.\nAŋutrɔvi Yimiame: Atɔ videoa ahayi megbe sekɛnd 10. Ne kpevi nogoe si fiaa afi si videoa ɖo la ɖo afi si nèdi be yeakpɔ la, zi Ƒoe dzi.\nAŋutrɔvi Yianyime: Ana videoa ŋuti nyatakakawo nadze sekɛnd ʋɛ aɖewo. Gazi dzesi sia dzi ake ale be nyatakakaɖakavi la nabu.\nAŋutrɔvi Yidzi alo Yi Megbe ƒe aŋutrɔvi: Atrɔ ayi afi si videoa ŋuti nyatakakawo le.\nLe JW Nyakakadɔwɔƒe ƒe gɔmedzeƒea la, àkpɔ Video Si Nèdi ƒe ƒuƒoƒo tɔxɛ eve aɖewo:\nEsiwo Wodo Bobloe: Ne ƒuƒoƒo sia li la, video tɔxɛ siwo ado dzidzɔ na wò abe esiwo míazã le míaƒe kwasiɖa sia kwasiɖa ƒe kpekpewo kple ƒometadedeagu me la anɔ eme.\nVideo Yeyewo: Video yeye ade siwo woda ɖi.\nZɔ ɖe mɔfiame siawo dzi ne èdi be yeatia video aɖe le ƒuƒoƒo siawo me:\nZã Aŋutrɔvi Yidzi alo Aŋutrɔvi Yianyime la nàtsɔ atia ƒuƒoƒoa.\nZi OK dzi ne video siwo le ƒuƒoƒo si nètia me nadze.\nZã Aŋutrɔvi Yidzi alo Aŋutrɔvi Yianyime la nàtsɔ akpɔ video siwo le ƒuƒoƒoa me.\nZi OK dzi ale be video si nètia ŋuti nyatakakawo nadze.\nDe Dzesii: Tia Ƒo Esiwo Katã Le Ƒuƒoƒo Sia Me si adze le afi sia ne nàƒo video siwo katã le ƒuƒoƒo tɔxɛ siawo me.


Mawu Wɔ Dziƒo Kple Anyigba | Biblia Me Nusɔsrɔ̃wo Na Ðeviwo\nYehowa Mawue nye mía Wɔla. Eyae wɔ nuwo katã, nu siwo míekpɔna kple nu siwo míekpɔna o. Mawu wɔ mawudɔla gbogbo aɖewo hafi va wɔ nu siwo míekpɔna. Ènya ame siwo mawudɔlawo nyea? Yehowa wɔ mawudɔlawo wole abe eya ŋutɔ ene. Míate ŋu akpɔ wo o, abe ale si ko míate ŋu akpɔ Mawu o ene. Mawudɔla gbãtɔ si Yehowa wɔ lae va kpe ɖe eŋu. Mawudɔla ma kpe ɖe Yehowa ŋu wòwɔ ɣletiviwo, ɣletinyigbawo kple nu bubu ɖe sia ɖe. Ɣletinyigba mawo dometɔ ɖekae nye míaƒe anyigba dzeani si dzi míele.\nEmegbe Yehowa dzra anyigbaa dzi ɖo na lãwo kple amegbe- tɔwo be woanɔ edzi. Ena ɣe klẽ ɖe anyigbaa dzi. Ewɔ towo, atsiaƒu kple tɔsisiwo.\nNu kae wòwɔ emegbe? Yehowa gblɔ be: ‘Mawɔ gbewo, nu miemiewo kple atiwo.’ Eya ta atikutsetse, amagbe kple seƒoƒo vovovowo mie. Emegbe Yehowa wɔ lãwo, esiwo dzona, esiwo nɔa tsi me kple esiwo tana. Ewɔ lã suewo abe fɔmizi kple lã gãwo abe atiglinyi ene. Lã ka ƒe nue doa dzidzɔ na wò?\nEmegbe Yehowa gblɔ na mawudɔla gbãtɔ be: “Na míawɔ ame.” Amegbetɔwo ato vovo na lãwo. Amegbetɔwo ate ŋu ato nu vovovowo vɛ. Woate ŋu aƒo nu, ako nu, ado gbe ɖa. Amegbetɔwo akpɔ anyigbaa kple lãwo dzi. Ènya ame si nye ame gbãtɔa? Na míakpɔe ɖa.\n“Le gɔmedzedzea me Mawu wɔ dziƒo kple anyigba.”—1 Mose 1:1\nNyabiasewo: Ame kae nye Yehowa Mawu? Nu kawoe Yehowa wɔ?\n1 Mose 1:1-26; Lododowo 8:30, 31; Yeremiya 10:12; Kolosetɔwo 1:15-17\nMíaƒe anyigbaa dzi yɔ fũu kple nu siwo nya kpɔ. Afi si wòle tso ɣea gbɔ la sɔ pɛpɛpɛ, ale si wòviãe la sɔ ta, eye eƒe totro sɔ ɖe ale si tututu wòle be wòanɔ dzi. Nu ka tae Mawu dze agbagba trɔ asi le anyigbaa ŋu nenema gbegbe?


Nuƒoƒo Le Dzeɖoɖomɔ Nu | Nuxexlẽ Kple Nufiafia\nNuƒoƒo Le Dzeɖoɖomɔ Nu\n2 Korintotɔwo 2:17\nNU SI NÀWƆ: Ƒo nu le dzɔdzɔme nu le anukwareɖiɖi me wòaɖe ale si nèle sesem le ɖokuiwò me le nyatia kpakple wò nyaselawo ŋu afia.\nDo gbe ɖa eye nàdzra ɖo ɖe dɔa ŋu nyuie. Do gbe ɖa nàbia Mawu be wòakpe ɖe ŋuwò wò susu nanɔ wò gbedeasia ŋu, ke menye ɖokuiwò ŋu o. Na nya vevi siwo ŋu wòle be nàƒo nu tsoe la nanɔ susu me na wò nyuie. Zã wò ŋutɔ wò nyagbewo nàtsɔ aɖe nyawo me; mègagblɔ nyawo nya-ɖe-nya-nu abe ale si tututu wodze le agbalẽ me ene o.\nNe èɖoe be yeaxlẽ nya aɖe tso Biblia alo agbalẽ bubu aɖe me la, to nu si xlẽ ge nàla la me do ŋgɔ be nànya nya siwo le afi ma nyuie ale be wò nuxexlẽa nazɔ tẽe. Ne nya siwo ame vovovowo gblɔ dze le nuxexlẽa me la, xlẽ woƒe nyaawo kple seselelãme, gake mègawɔe wòagbɔ eme o.\nƑo nu tso dzi me. De ŋugble le nu si tae wòhiã be wò nyaselawo nase gbedeasia ɖo la ŋu. Wò susu nenɔ wo ŋu. Esia awɔe be wò dzedzeme, wò asiwɔwɔ ɖe nyaa dzi kple ale si nàɖo moe siaa ana wòadze ƒãa be nyaa tso dzi me na wò, eye awɔe hã be àƒo nu vividoɖeameŋutɔe.\nNuƒoƒo le dzɔdzɔme nu mefia nuƒoƒo ɖewoɖewoe o. Ƒo nu eme nakɔ nyuie eye wòasɔ ɖe gbeŋutisewo nu ale be bubu nanɔ wò gbedeasia ŋu.\nKpɔ wò nyaselawo ŋkume. Nɔ wò nyaselawo ƒe ŋkume kpɔm nenye be esia wɔwɔ maɖia amewo nu le mia gbɔ o. Ne èle nuƒo ƒom la, nɔ ame ɖekaɖekawo ŋkume kpɔm le nyaselawo dome, ke menye be nànɔ ŋku tsam le ƒuƒoƒo bliboa dzi gbadzaa ko o.\nNe èle nu ƒom na amewo la, nu kae nàte ŋu awɔ be woaɖe dzi ɖi?\nƉoe Ɖe Amewo Ɖoe Ɖe Amewo Nuƒoƒo Le Dzeɖoɖomɔ Nu\nNuxexlẽ Kple Nufiafia—Nuƒoƒo Le Dzeɖoɖomɔ Nu


1 Samuel 19 | Biblia Le Internet Dzi | Xexe Yeye Gɔmeɖeɖe\nSaul yi edzi lé fu David (1-13)\nDavid si le Saul nu (14-24)\n19 Emegbe Saul gblɔ na via Yonatan kple eƒe subɔviwo katã be yele David wu ge.+ 2 Esi David ƒe nu nyoa Saul vi Yonatan ŋu ŋutɔ ta la,+ Yonatan gblɔ na David be: “Fofonye Saul le didim be yeana woawu wò. Eya ta meɖe kuku, kpɔ ɖokuiwò dzi nyuie etsɔ ŋdi, eye nàdi ɣaɣlaƒe aɖe abe ɖo. 3 Ke nye la, mayi aɖatsi tsitre ɖe fofonye gbɔ le gbedzi, afi si nèbe ɖo. Eye maƒo nu le ŋuwò na fofonye, ne mede dzesi nane la, mava gblɔe na wò.”+ 4 Eya ta Yonatan ƒo nu nyuie le David ŋu+ na fofoa Saul. Egblɔ nɛ be: “Fia megawɔ vɔ̃ ɖe eƒe subɔvi David ŋu o, elabena mewɔ vɔ̃ aɖeke wò o; dɔ nyui siwo wòwɔ na wò la ɖe vi na wò. 5 Etsɔ eƒe agbe de afɔku me heyi ɖawu Filistitɔ la,*+ ale be Yehowa to esia me he dziɖuɖu* gã aɖe vɛ na Israel katã. Èkpɔe, eye dzi dzɔ wò. Ekema nu ka tae nàwɔ nu vɔ̃ ɖe ʋu maɖifɔ ŋu ahana woawu David dzodzro?”+ 6 Ale Saul ɖo to Yonatan ƒe gbe, eye Saul ka atam be: “Zi ale si Yehowa le agbe la, womawui o.” 7 Emegbe Yonatan yɔ David, eye Yonatan gblɔ nya siawo katã nɛ. Eya ta Yonatan kplɔ David vɛ na Saul wònɔ egbɔ abe tsã ene.+ 8 Emegbe aʋa gadzɔ, eye David do go yi ɖawɔ aʋa kple Filistitɔwo, eye wòsi wo hewu wo dometɔ gbogbo aɖewo, ale be wosi le enu. 9 Eye Yehowa ƒe gbɔgbɔ vɔ̃ɖi va Saul dzi+ esime wòbɔbɔ nɔ aƒe me, eye eƒe akplɔ le esi, eye David nɔ kasaŋku ƒom nɛ.+ 10 Saul di be yeatɔ akplɔ David amimii ɖe gli ŋu, ke ede axa na Saul, eye akplɔ si wòda la yi ɖatɔ gli. Eye David si dzo le zã ma me. 11 Emegbe Saul dɔ amewo ɖe David ƒe me, be woadzɔ eŋu, ale be ne ŋu ke la, woawui,+ ke David srɔ̃ Mikal gblɔ nɛ be: “Ne mèsi* zã sia o la, ekema àzu ame kuku etsɔ.” 12 Enumake Mikal na David ɖi to fesre nu be wòasi adzo. 13 Eye Mikal tsɔ terafim legba* da ɖe aba dzi, eye wòtsɔ avɔ si wolɔ̃ kple gbɔ̃fu ɖo ɖe eƒe tade hetsyɔ avɔ nɛ. 14 Eye Saul dɔ amewo ɖa be woaɖakplɔ David vɛ, ke Mikal gblɔ be: “Ele dɔ lém.” 15 Ale Saul dɔ amewo ɖa be woaɖakpɔ David ɖa gblɔ be: “Miyi ɖakɔ eya kple aba la vɛ nam ne woawui.”+ 16 Esi dɔlaawo va la, wokpɔ terafim legba* la le abaa dzi, eye avɔ si wolɔ̃ kple gbɔ̃fu le eƒe tade. 17 Eye Saul bia Mikal be: “Nu ka tae nèflum alea, eye nèɖe asi le nye futɔ+ ŋu wòsi dzo?” Mikal ɖo eŋu na Saul be: “Eyae gblɔ nam be: ‘Ðe asi le ŋunye madzo! Ne menye nenema o la, mawu wò.’” 18 Ke David si yi Samuel gbɔ le Rama.+ Eye wògblɔ nu siwo katã Saul wɔe la nɛ. Eye eya kple Samuel wodzo yi ɖanɔ Nayot.+ 19 Emegbe wova gblɔ na Saul be: “Kpɔ ɖa! David le Nayot le Rama.” 20 Enumake Saul dɔ amewo ɖa be woaɖalé David vɛ. Esi wokpɔ nyagblɔɖila tsitsiwo wole nya gblɔm ɖi, eye Samuel nye tatɔ le wo nu la, Mawu ƒe gbɔgbɔ va Saul ƒe dɔlawo dzi, ale be woawo hã wote nuwɔwɔ abe nyagblɔɖilawo ene. 21 Esi wova gblɔe na Saul la, enumake edɔ ame bubuwo ɖa, eye woawo hã wote nuwɔwɔ abe nyagblɔɖilawo ene. Eya ta Saul gadɔ ame hatsotso etɔ̃lia ɖa, eye woawo hã wɔ nu abe nyagblɔɖilawo ene. 22 Mlɔeba eya ŋutɔ hã yi Rama. Esi wòɖo vudo* gã si le Seku gbɔ la, ebia be: “Afi kae Samuel kple David le?” Woɖo eŋu be: “Wole Nayot+ le Rama.” 23 Esi Saul le mɔa dzi tso afi ma yina Nayot si le Rama la, Mawu ƒe gbɔgbɔ va eya hã dzi, eye wòyi azɔlia dzi hele nu wɔm abe nyagblɔɖila ene va se ɖe esime wòɖo Nayot le Rama. 24 Eye eya hã ɖe eƒe awuwo ɖi, eye wòwɔ nu abe nyagblɔɖila ene le Samuel ŋkume, eye wòɖe ama* mlɔ anyi ɖi ŋkeke blibo kple zã blibo ma katã. Esia tae wogblɔna be: “Ãa, Saul hãe le nyagblɔɖilawo domea?”+\n^ Alo, “Etsɔ eƒe luʋɔ ɖo asiƒome hewu Filistitɔ la.”\n^ Alo, “ɖeɖekpɔkpɔ.”\n^ Alo, “Ne mèɖe wò luʋɔ.”\n^ Alo, “aƒeli.”\n^ Alo, “awutewui falɛfalɛ aɖe ko me wòle.”


“Èlɔ̃am Wu Esiawoa?”—Yohanes 21:15 | Nusɔsrɔ̃\nFROM OUR ARCHIVES “Míaƒe Dziwo Yɔ Fũu Kple Lɔlɔ̃ Eye Dzo Yeye Ðo Mía Me”\n“Simon, Yohanes vi, èlɔ̃am wu esiawoa?”—YOH. 21:15.\nNu kae akpe ɖe mía ŋu míatsɔ míaƒe dɔwɔɖui aɖo nɔƒe si sɔ?\nNu kae akpe ɖe mía ŋu míada asɔ le modzakaɖeɖe gome?\nNu kae akpe ɖe mía ŋu míaƒo asa na ŋutilãmenudidi vivivo?\n1, 2. Esi Petro da ɖɔ zã bliboa megbe la, nu kae dzɔ, eye nu vevi kae wòsrɔ̃ tso eme?\nYESU ƒe nusrɔ̃lawo dometɔ adre nɔ zã dzi le Galilea-ƒua dzi nɔ ɖɔ dam gake womekpɔ lã aɖeke ɖe o. Esi agu dze la, Yesu si wofɔ ɖe tsitre la nɔ go dzi nɔ wo kpɔm. Azɔ egblɔ na wo be: “‘Mida ɖɔ la ɖe ʋua ƒe ɖusime, eye miakpɔ lã aɖe.’ Eya ta woda ɖɔa, ke wode ehe ge do kpoe le lã gbogbo si woɖe ta.”—Yoh. 21:1-6.\n2 Esi Yesu na ŋdinu wo woɖu vɔ la, etrɔ ɖe Simon Petro ŋu hebiae be: “Simon, Yohanes vi, èlɔ̃am wu esiawoa?” Nu kawoe Yesu wɔnɛ? Petro lɔ̃ tɔƒodede ŋutɔ. Eya ta, edze abe Yesu nɔ ebiam be nu ka koŋue wòlɔ̃ wu hã ene. Ðe Petro lɔ̃ tɔmelãwo kple lãɖeɖedɔa wu Yesu kple Yesu ƒe nufiafiawoa? Petro ɖo nya si Yesu biae la ŋu be: “Ɛ̃, Aƒetɔ, ènya be nyemelɔ̃a nu le gbɔwò o.” (Yoh. 21:15) Petro nɔ agbe wòwɔ ɖeka kple eƒe nyawo vavã. Tso gbe ma gbe la, eɖe ale si gbegbe wòlɔ̃ Kristoe la fia esi wòƒo eɖokui ɖe nusrɔ̃lawɔwɔdɔa me bliboe heva zu sɔti le Kristo hame si nɔ anyi le ƒe alafa gbãtɔ me la me.\n3. Nu kawo ŋue wòhiã be Kristotɔwo nanɔ ŋudzɔ le?\n3 Nu kae míate ŋu asrɔ̃ tso nya si Yesu gblɔ na Petro la me? Ele be míanɔ ŋudzɔ be míagaɖe mɔ lɔlɔ̃ si le mía si na Kristo la me nagbɔdzɔ eye míaƒe susu nadzo le Fiaɖuƒea ƒe nuwo dzi o. Yesu nyae be agbenɔnɔ le nuɖoanyi sia me manɔ bɔbɔe o, eye míado go kuxi siwo ana míatsi dzimaɖi. Yesu gblɔ le nukuwula ŋuti kpɔɖeŋu si wòwɔ la me be, ame aɖewo axɔ ‘Fiaɖuƒe ŋuti nya la’ nyuie le gɔmedzedzea me ahatsɔ dzo ɖe eŋu, gake “nuɖoanyi sia me dzimaɖitsitsi kple kesinɔnuwo ƒe amebleŋusẽ” ‘avu atsyɔ nya la dzi.’ (Mat. 13:19-22; Marko 4:19) Eme kɔ ƒãa be, ne míekpɔ nyuie o la, dzimaɖitsitsi ɖe míaƒe gbe sia gbe nuhiahiãwo ŋu ate ŋu ate míaƒe dzi ɖe to, si awɔe be dzo maganɔ mía me ɖe Yehowa subɔsubɔ ŋu o. Esia ta, Yesu xlɔ̃ nu eƒe nusrɔ̃lawo be: “Mikpɔ mia ɖokui dzi nyuie be nu tsu ɖuɖu kple aha tsu nono kpakple agbemedzimaɖitsitsiwo nagate miaƒe dzi ɖe to gbeɖe o.”—Luka 21:34.\n4. Nu kae akpe ɖe mía ŋu míanya ne míelɔ̃ Yesu wu nu bubuwo? (Kpɔ foto si le nyati sia ƒe gɔmedzedze.)\n4 Le Petro kple Yesu si wofɔ ɖe tsitre ƒe gododoa megbe la, Petro tsɔ dɔ si Yesu de asi nɛ la ɖo nɔƒe gbãtɔ heto esia me ɖee fia be yelɔ̃ Kristo vavã. Míawo hã míate ŋu asrɔ̃ Petro ƒe kpɔɖeŋua. Aleke míate ŋu akpɔ egbɔ be míeyi edzi lé fɔ ɖe dɔa ŋu? Ehiã be míanɔ mía ɖokui biam edziedzi be: ‘Nu kae melɔ̃ vevie wu? Nu ka koŋue nana mekpɔa dzidzɔ? Nu siwo do ƒome kple Yehowa subɔsubɔe loo alo dɔwɔna bubuwoe?’ Be míakpɔ ŋuɖoɖo na biabia sia la, na míadzro nu etɔ̃ siwo ne míetsɔ wo ɖo nɔƒe si sɔ o la, woate ŋu ana lɔlɔ̃ si le mía si na Kristo kple gbɔgbɔmedɔwo la me nagbɔdzɔ la me—esiawoe nye dɔwɔɖui, modzakaɖeɖe kple ŋutilãmenuwo.\nTSƆ WÒ DƆWƆÐUIA ÐO NƆƑE SI SƆ\n5. Le Ŋɔŋlɔawo nu la, agba kae le ƒome ƒe tawo dzi?\n5 Le Petro gome la, menye modzakaɖeɖe ye lãɖeɖedɔa nye nɛ o, ke boŋ dɔwɔɖui si wòtsɔ kpɔa eƒe ƒomea dzie wònye nɛ. Egbea, ƒome ƒe tawo nyae be agba le yewo dzi le Ŋɔŋlɔawo nu be yewoakpɔ yewoƒe ƒomea ƒe ŋutilãmenuhiahiãwo gbɔ. (1 Tim. 5:8) Ele be woawɔ dɔ sesĩe be woate ŋu awɔ esia. Ke hã, le ŋkeke mamlɛ siawo me la, dɔwɔɖui hea dzimaɖitsitsiwo vanɛ zi geɖe.\n6. Nu kawoe nana amewo tsia dzimaɖi le dɔwɔƒewo egbea?\n6 Esi wònye be esesẽ be amewo nakpɔ dɔ awɔ evɔ ame geɖe le dɔ dim ta la, esia ƒonɛ ɖe dɔwɔla geɖe nu be woawɔ dɔ gaƒoƒo geɖe togbɔ be ɣeaɖewoɣi fetua mede ame dzi o hã. Azɔ hã, ale si woƒonɛ ɖe dɔwɔlawo nu be woawɔ dɔ geɖe le ɣeyiɣi kpui aɖe me la wɔnɛ be dɔa va tea ɖeɖi woƒe ŋutilã kple susu siaa ŋu eye wògblẽa nu le woƒe lãmesẽ ŋu gɔ̃ hã. Eye ele bɔbɔe be dɔ nage le dɔwɔla siwo medi be yewoawɔ dɔ nenema o la si.\n7, 8. (a) Ame kae nye ame vevitɔ si wòle be míawɔ nuteƒe na? (b) Nu vevi kae nɔviŋutsu aɖe si le Thailand la va de dzesi ku ɖe eƒe dɔwɔɖuia ŋu?\n7 Yehowa Mawu koŋue wòle be mí Kristotɔwo míawɔ nuteƒe na, ke menye na míaƒe dɔtɔwo o. (Luka 10:27) Dɔwɔɖui nye mɔ si dzi míato aɖo taɖodzinu aɖe gbɔ. Eyae nye be míakpɔ míaƒe nuhiahiã veviwo gbɔ ale be míate ŋu awɔ subɔsubɔdɔa. Ke hã, ne míekpɔ nyuie o la, dɔwɔɖui ate ŋu ahe mí ɖe megbe le mawusubɔsubɔ gome. Le kpɔɖeŋu me, nɔviŋutsu aɖe si le Thailand gblɔ be: “Medzraa kɔmpiuta ɖo, eye dɔ sia dzɔa dzi nam ŋutɔ, gake ebia be mawɔ dɔ gaƒoƒo geɖe. Esia wɔe be nyemegatea ŋu kpɔa ɣeyiɣi ɖe mawusubɔsubɔdɔwo ŋu o. Mlɔeba, meva kpɔe be hafi mate ŋu atsɔ Fiaɖuƒea ƒe nuwo aɖo nɔƒe gbãtɔ la, ahiã be madi dɔ bubu awɔ.” Nu kae nɔviŋutsu sia wɔ?\n8 Egblɔ be: “Anɔ abe ƒe ɖeka ene la, menɔ dɔ si mawɔ ŋu bum henɔ ɖoɖo wɔm ɖe eŋu, eye mlɔeba meva tso nya me be madzra numeɖenu fafɛ (ice cream alo crème glacée) le mɔ to. Le gɔmedzedzea me la, ganyawo meva de dzinye o, eye dzi ɖe le ƒonye. Ne medo go nye dɔwɔhati tsãtɔwo le dua me la, woɖua fewu le ŋunye eye wobianam be nu ka tae mesusu be numeɖenu fafɛ dzadzra nyo wu kɔmpiuta ŋuti dɔ wɔwɔ le ɔfis si me fa nyuie me hã. Medo gbe ɖa na Yehowa be wòakpe ɖe ŋunye mado dzi eye maɖo nye taɖodzinu si nye be mawɔ geɖe le subɔsubɔdɔa me la gbɔ. Esia megbe kpuie la, nuwo va nɔ kakam ɖe eme nam. Meva nya numeɖenu si dzɔa dzi na nuƒlelawo wu, eye meva bi ɖe ewɔwɔ me hã. Eteƒe medidi hafi amewo va ƒlea numeɖenu si mewɔna gbe sia gbe la wòvɔna o. Le nyateƒe me la, ganyawo va de dzinye wu esime menɔ kɔmpiuta ŋuti dɔ wɔm. Ena mekpɔa dzidzɔ geɖe wu, elabena dɔ sia menana metsia dzimaɖi eye nu tena ɖe dzinye abe ale si wònɔ le dɔ si mewɔna tsã gome ene o. Eye vevietɔ wu la, nye kple Yehowa dome va le kplikplikpli wu.”—Xlẽ Mateo 5:3, 6.\n9. Aleke míawɔ ada asɔ le dɔwɔɖuinyawo gome?\n9 Veviedodonu nye nɔnɔme nyui si dzea Mawu ŋu eye dɔ sesẽ wɔwɔ ɖea vi geɖe. (Lod. 12:14) Ke hã, abe ale si nɔviŋutsu si ŋu míeƒo nu tsoe la va kpɔe dze sii ene la, ehiã be míatsɔ míaƒe dɔwɔɖuia aɖo nɔƒe si sɔ. Yesu gblɔ be: “Eya ta miyi edzi mianɔ Fiaɖuƒe la kple Mawu ƒe dzɔdzɔenyenye dim gbã, eye woatsɔ nu bubu siawo [agbemenuhiahiã vevitɔwo] katã akpe ɖe eŋuti na mi.” (Mat. 6:33) Be míanya nenye be míeda sɔ le ale si míebua dɔwɔɖui kple mawusubɔsubɔ nyawo gome la, anyo be míabia mía ɖokui be: ‘Ðe mekpɔa dzidzɔ ɖe nye dɔwɔɖui ŋu vevie evɔ mebua mawusubɔsubɔdɔwo ya abe dɔwɔna dzro aɖe ko enea?’ Ŋugbledede le biabia sia ŋu akpe ɖe mía ŋu míanya nu si míelɔ̃na wu.\n10. Nu vevi kae Yesu fia mí ku ɖe nu si wòle be míatsɔ aɖo nɔƒe gbãtɔ ŋu?\n10 Yesu na míenya ale si wòle be míada asɔ le ŋutilãmedɔwo kple mawusubɔsubɔnyawo gome. Gbe ɖeka Yesu ɖi tsa yi Maria kple nɔvia Marta gbɔ le wo ƒeme. Marta nɔ zazãm ɖe nuɖaɖa ŋu esime Maria ya bɔbɔ nɔ Yesu ƒe afɔnu nɔ eƒe nyawo sem. Esi Marta gblɔ na Yesu be Maria menɔ asi kpem ɖe dɔa ŋu na ye o la, Yesu gblɔ na Marta be: ‘Maria tia nyuia gome, eye womele exɔ ge le esi o.’ (Luka 10:38-42) Nu vevi aɖe ye nye ema Yesu fia Marta. Nu si akpe ɖe mía ŋu be dɔwɔɖui nagahe mí ɖa le mawusubɔsubɔ ŋu o eye míaɖee afia kɔtɛ be míelɔ̃ Kristo ye nye be míayi edzi ‘atia nyuia gome,’ si fia be míatsɔ mawusubɔsubɔdɔwo aɖo nɔƒe gbãtɔ.\nALE SI MÍEBUA MODZAKAÐEÐE KPLE DZIDZƆDONAMENUWO\n11. Nu kae Ŋɔŋlɔawo gblɔ tso ɖiɖiɖeme kple modzakaɖeɖe ŋu?\n11 Esi míewɔa dɔ sesẽ hetsoa hloloe ta la, ehiã be míadi ɣeyiɣi aɖi ɖe eme ahado dzidzɔ na mía ɖokuiwo. Mawu ƒe Nya la gblɔ be: “Naneke menyo na amegbetɔ wu be, wòaɖu nu ano nu, eye wòakpɔ dzidzɔ le dɔ sesẽ siwo wòwɔna la ta o.” (Nyagb. 2:24) Yesu hã kpɔe be ɖiɖiɖeme hiã. Ɣeaɖeɣi esi woa kple eƒe nusrɔ̃lawo woɖe gbeƒã veviedodotɔe megbe la, egblɔ na wo be: “Miva, ne míawo ɖeɖe míayi teƒe aɖe si ame aɖeke mele o, ne míaɖi ɖe eme vie.”—Marko 6:31, 32.\n12. Nu ka tae wòle be míaɖɔ ŋu ɖo le modzakaɖeɖe kple dzidzɔdonamenuwo gome? Gblɔ eƒe kpɔɖeŋu.\n12 Enye nyateƒe be modzakaɖeɖe kple dzidzɔdonamenuwo wɔa akpa vevi aɖe le míaƒe agbe me ya. Ke hã, ele be míaɖɔ ŋu ɖo be dzidzɔdodo na mía ɖokui nagava zu nu vevitɔ na mí o, elabena agblẽ nu le mía ŋu. Le ƒe alafa gbãtɔ me la, amewo ƒe agbenɔnɔ wɔ ɖeka kple nya si nye: “Mina míaɖu nu, eye míano nu, elabena etsɔ míele kuku ge.” (1 Kor. 15:32) Nɔnɔme ma kee le amewo si le xexea ƒe akpa geɖe egbea. Le kpɔɖeŋu me, ƒe aɖewoe nye esia la, ɖekakpui aɖe si nɔ Ɣetoɖoƒe Europa la dze Kristotɔwo ƒe kpekpewo dede gɔme. Gake eva ƒo eɖokui ɖe modzakaɖeɖe me vĩi ale gbegbe be wòdzudzɔ hadede kple Yehowa ƒe amewo. Ke hã, ɣeyiɣi aɖe megbe la, eva de dzesii be esi yeti dzidzɔdonamenuwo yome atraɖii la, meɖe vi aɖeke na ye o, kuxiwo sɔŋ koe wòhe va ye dzi. Eya ta, egadze Biblia-sɔsrɔ̃ gɔme ake, eye mlɔeba eva zu nya nyuia ƒe gbeƒãɖela. Egblɔ le eƒe nyɔnyrɔxɔxɔ megbe be: “Nu si vem koe nye be megblẽ ɣeyiɣi geɖe hafi va kpɔe dze sii be dzidzɔ le Yehowa subɔsubɔ me sãsãsã wu xexe sia ƒe dzidzɔdonamenuwo yome nɔnɔ.”\n13. (a) Gblɔ ale si modzakaɖeɖe kple dzidzɔdonamenuwo ate ŋu agblẽ nu le mía ŋu ƒe kpɔɖeŋu. (b) Nu kae akpe ɖe mía ŋu be míada asɔ le ale si míebua modzakaɖeɖe kple dzidzɔdonamenuwo gome?\n13 Taɖodzinu si tae míeɖea modzaka ɖo ye nye be wòade dzo yeye mía me. Be míaɖo taɖodzinu ma gbɔ la, ɣeyiɣi agbɔsɔsɔme kae wòhiã be míazã ɖe eŋu? Bu kpɔɖeŋu sia ŋu kpɔ: Mía dometɔ geɖe kpɔa dzidzɔ ɖe numeɖenu viviwo ɖuɖu ŋu, gake míenyae be ne míeɖua nu siawo ɣeawokatãɣi la, agblẽ nu le míaƒe lãmesẽ ŋu. Esia ta, nu siwo me nunyiame le koŋue míeɖuna. Nenema kee ne míenɔa modzakaɖeɖe kple dzidzɔdonamenuwo yome atraɖii la, ana míaƒe xɔse nagbɔdzɔ. Be esia nagadzɔ ɖe mía dzi o la, míekpɔa gome le Fiaɖuƒea ƒe dɔwo me edziedzi. Nu kae akpe ɖe mía ŋu míanya nenye be míeda sɔ le ale si míebua modzakaɖeɖe gome? Míate ŋu aɖoe koŋ be le kwasiɖa blibo ɖeka me la, míaŋlɔ gaƒoƒo agbɔsɔsɔme si míezã ɖe mawusubɔsubɔdɔwo abe, kpekpewo dede, gbeƒãɖeɖedɔa, ɖokuisinusɔsrɔ̃ kple ƒomenusɔsrɔ̃ ene ŋu la ɖi. Eyome míatsɔ nuŋlɔɖi ma asɔ kple gaƒoƒo agbɔsɔsɔme si míezã le kwasiɖa ma ke me ɖe dzidzɔdonamenuwo abe, kamedefefewo, modzakaɖeɖe, television kpɔkpɔ alo videofefewo ene ŋu. Nu kae akɔntabubu sia ɖe fia? Ðe wòahiã be míawɔ tɔtrɔa?—Xlẽ Efesotɔwo 5:15, 16.\n14. Nu kae wòle be wòafia mɔ mí le modzakaɖeɖe kple dzidzɔdonamenuwo tiatia me?\n14 Yehowa ɖe mɔ na mí be míatia modzakaɖeɖe si míedi, eye ƒome ƒe tawo hã ate ŋu atia esi sɔ na woƒe ƒomea. Gake ele be nu si míatia be míatsɔ aɖe modzakae la nawɔ ɖeka kple Yehowa ƒe mɔfiame siwo le Biblia me. * “Mawu ƒe nunanae” modzakaɖeɖe tuameɖowo nye. (Nyagb. 3:12, 13) Enye nyateƒe be ame sia ame kple modzakaɖeɖe si doa dzidzɔ nɛ. (Gal. 6:4, 5) Ke hã, modzakaɖeɖe ka kee míeɖatia o, ele be míatsɔe aɖo nɔƒe si sɔ. Yesu gblɔ be: “Afi si wò kesinɔnuwo le la, afi mae wò dzi hã anɔ.” (Mat. 6:21) Eya ta, lɔlɔ̃ si le mía si na Yesu aʋã mí míana míaƒe susu, nyagbɔgblɔ kple nuwɔna naku ɖe Fiaɖuƒea ƒe nuwo ŋu gbe sia gbe wu nu bubu ɖe sia ɖe.—Flp. 1:9, 10.\nƲIƲLI BE MÍAƑO ASA NA ŊUTILÃMENUDIDI ƑE MƆ̃ LA\n15, 16. (a) Aleke wòate ŋu adzɔe be ŋutilãmenudidi ƒe mɔ̃ naɖe Kristotɔ? (b) Aɖaŋu nyui kae Yesu ɖo ku ɖe ŋutilãmenuwo ŋu?\n15 Egbea, ame geɖe tsɔ woƒe susu katã ɖo nudodo siwo le tsia dzi, elektrɔnikmɔ̃ yeyewo kple bubuawo ŋu. Eya ta, ehiã be Kristotɔ ɖe sia ɖe natsɔ nyabiase siawo tɔgbi anɔ eɖokui me dzrom edziedzi. Ate ŋu abia eɖokui be: ‘Ðe ŋutilãmenuwo va le vevie nam ale gbegbe be mezãa ɣeyiɣi geɖe nɔa nu me kum henɔa ŋugble dem le ʋu alo awu ƒe atsyã siwo gado la ŋu wu dzadzraɖo ɖe hamea ƒe kpekpewo ŋua? Ðe metsi dzi ɖe gbe sia gbe dɔwɔnawo ŋu ale gbegbe be nyemegakpɔa vovo doa gbe ɖa alo xlẽa Biblia abe tsã ene oa?’ Ne míekpɔe be míeva le ŋutilãmenuwo lɔ̃m wu Kristo la, ele be míade ŋugble le Yesu ƒe nya sia ŋu: “Mikpɔ nyuie le ŋukeklẽ ɖe sia ɖe ƒomevi ŋu.” (Luka 12:15) Nu ka tae Yesu xlɔ̃ nu eƒe nusrɔ̃lawo alea ɖo?\n16 Yesu gblɔ be “ame aɖeke mate ŋu anye kluvi na aƒetɔ eve o.” Egblɔ yi edzi be: “Miate ŋu anye Mawu kple Kesinɔnuwo siaa ƒe kluviwo o.” Nu si tae nye be “aƒetɔ” evea siaa biaa ɖokuitsɔtsɔna bliboe. Yesu gblɔ be ‘míalé fu ɖeka, eye míalɔ̃ evelia, alo míalé ɖe ɖeka ŋu, eye míado vlo evelia.’ (Mat. 6:24) Esi míenye ame madeblibowo ta la, ehiã be míayi edzi anɔ aʋa wɔm kple “ŋutilã ƒe nudzodzrowo,” siwo dome ŋutilãmenudidi vivivo hã le.—Ef. 2:3.\n17. (a) Nu ka tae wòsesẽ na ame aɖewo be woada asɔ le ale si wobua ŋutilãmenuwoe me? (b) Nu kae ate ŋu akpe ɖe mía ŋu míaɖu ŋutilãmenudidi ƒe dzodzrowo dzi?\n17 Esesẽna na ame siwo tsɔ woƒe susu ɖo ŋutilãmenuwo ŋu la be woada asɔ le ŋutilãmenuwo gome. Nu ka tae? Nu si tae nye be womegatea ŋu dea dzesi nu si le vevie le Mawu ŋkume o. (Xlẽ 1 Korintotɔwo 2:14.) Esi womegale nuwo ŋu bum nyuie o ta la, eva nɔ sesẽm na wo be woade vovo nyui kple vɔ̃ dome. (Heb. 5:11-14) Esia wɔnɛ be ame aɖewo va tia ŋutilãmenuwo yome atraɖii, evɔ meɖia ƒo na wo gbeɖe o. (Nyagb. 5:10) Ke hã, dzidzɔnyae nye be, nane li si ate ŋu akpe ɖe mía ŋu be ŋutilãmenuwo nagaxɔ susu me na mí o: eyae nye be míanɔ Mawu ƒe Nya, Biblia, la srɔ̃m edziedzi. (1 Pet. 2:2) Abe ale si ko ŋugbledede le nyateƒenya siwo tso Mawu gbɔ ŋu kpe ɖe Yesu ŋu wòɖu tetekpɔwo dzi ene la, nenema kee Biblia me mɔfiamewo dzi wɔwɔ akpe ɖe mía ŋu míaɖu ŋutilãmenudidi ƒe dzodzro dzi. (Mat. 4:8-10) Míato esia me aɖee afia be míelɔ̃ Yesu wu ŋutilãmenu ɖe sia ɖe.\nNu kawoe le vevie na wò wu le agbe me? (Kpɔ memama 18)\n18. Nu kae nèɖo kplikpaa be yeawɔ?\n18 Esi Yesu bia Petro be, “Èlɔ̃am wu esiawoa?” la, enɔ ŋku ɖom edzi na Petro be ele be wòatsɔ gbɔgbɔmenuwo aɖo nɔƒe gbãtɔ. Petro, si ƒe ŋkɔ gɔmee nye “Kpe” la, nɔ agbe wòsɔ ɖe eƒe ŋkɔa nu vavã, elabena eɖee fia be yeli ke abe agakpe ene. (Dɔw. 4:5-20) Egbea, míawo hã míeɖoe kplikpaa be míali ke le lɔlɔ̃ si le mía si na Kristo la me, eya ta míetsɔa dɔwɔɖui, modzakaɖeɖe kple ŋutilãmenuwo ɖoa nɔƒe si sɔ. Neva eme be tiatia siwo míawɔ le agbe me la naɖee afia be míesena le mía ɖokui me abe Petro ene, esi wògblɔ be: “Aƒetɔ, ènya be nyemelɔ̃a nu le gbɔwò o.”\n^ mm. 14 Kpɔ nyati si nye “Ðe Wò Modzakaɖeɖe Ðea Vi Na Wòa?” si dze le October 15, 2011, ƒe Gbetakpɔxɔ me, axa 9-12, mm. 6-15.


Hiob 27 | Biblia Le Internet Dzi | Xexe Yeye Gɔmeɖeɖe\nHiob ɖoe kplikpaa be yealé nuteƒewɔwɔ me ɖe asi (1-23)\n‘Nyemaɖe asi le nye fɔmaɖimaɖi ŋu o’ (5)\nMɔkpɔkpɔ meli na ame mavɔ̃mawu o (8)\n“Nu ka tae miaƒe nyawo nye nya gbɔlowo sɔŋ?” (12)\nNaneke mesua ame vɔ̃ɖi si o (13-23)\n27 Hiob gayi eƒe nyawo* dzi be: 2 “Zi ale si Mawu, ame si gbe afiatsotso nam la le agbe,+Eye Ŋusẽkatãtɔ, ame si do vevesese nam* la le agbe,+ 3 Zi ale si gbɔgbɔ kpɔtɔ le menyeEye Mawu ƒe gbɔgbɔ le ŋɔti me nam la,+ 4 Nye nuyiwo magblɔ nya vlo aɖeke o;Eye nye aɖe magblɔ alakpanya aɖeke o! 5 Nyemabu mi ame dzɔdzɔewoe gbeɖe o! Nyemaɖe asi le nye fɔmaɖimaɖi ŋu va se ɖe esime maku o!+ 6 Malé nye dzɔdzɔenyenye me ɖe asi, eye nyemaɖe asi le eŋu akpɔ o;+Zi ale si mele agbe la, nye dzi mabu fɔm o.* 7 Nye futɔwo nenɔ abe ame vɔ̃ɖiwo ene,Ame siwo tso ɖe ŋunye la nenɔ abe nu gbegblẽ wɔlawo ene. 8 Elabena mɔkpɔkpɔ kae li na mawumavɔ̃la* ne wohoe ɖa,+Alo ne Mawu ɖe eƒe agbe* ɖa? 9 Ðe Mawu ase eƒe ɣlidodoNe eɖo xaxa mea?+ 10 Alo ɖe wòakpɔ dzidzɔ ɖe Ŋusẽkatãtɔ la ŋua? Ðe wòanɔ Mawu yɔyɔ dzi ɣesiaɣia? 11 Mafia nu mi tso Mawu ƒe ŋusẽ* ŋu;Nyemaɣla Ŋusẽkatãtɔ la ƒe naneke ɖe mi o. 12 Kpɔ ɖa! Ne ŋutegae mi katã miekpɔ la,Ekema nu ka tae miaƒe nyawo nye nya gbɔlowo sɔŋ? 13 Esiae nye ame vɔ̃ɖiwo ƒe gome tso Mawu gbɔ;+Domenyinu si ŋutasẽlawo axɔ tso Ŋusẽkatãtɔ la gbɔ. 14 Ne viawo dzi ɖe edzi hã la, woatsi yi nu,+Eye eƒe dzidzimeviwo makpɔ nu aɖu wòasu wo o. 15 Dɔvɔ̃ akplɔ ame siwo susɔ nɛ la ayi yɔ me,Eye woƒe ahosiwo mafa wo o. 16 Ne eli kɔ klosalo ɖi abe ke eneEye wòƒo nudodowo nu ƒu abe tsu ene hã la, 17 Aƒo wo nu ƒu baa,Gake ame dzɔdzɔewoe ado wo,+Eye ame maɖifɔwoe ama eƒe klosalo. 18 Xɔ si wòtu la, anɔ abe agbagblaʋui ƒe azitsro ko ene,Abe agbadɔ+ si dzɔla tu la ene. 19 Kesinɔtɔe wòanye hafi amlɔ anyi, ke hã maƒo naneke nu ƒu o;Ne eʋu ŋku la, eƒe nu sia nu nu ayi. 20 Ŋɔdzi alée le vo me abe tɔɖɔɖɔ ene;Ahom alɔe ɖe nu le zã me.+ 21 Ɣedzeƒeya akɔe adzoe;Eye wòakplɔe adzoe le enɔƒe.+ 22 Esime wòle agbagba dzem be yeasi le eƒe ŋusẽ nu la,+Ava ƒo ɖe edzi sesĩe, eye makpɔ nublanui nɛ o.+ 23 Asi akpe ɖe eta,Eye wòanɔ enɔƒe alia aku+ ɖe eŋu.*\n^ Alo, “nye dzi maɖe alɔme le ŋunye o.”\n^ Agate ŋu afia, “Mawu ƒe asi.”\n^ Agate ŋu afia, “Woasi akpe ɖe eta, eye woanɔ wo nɔƒe alia aku ɖe eŋu.”


Aƒetɔ ƒe Fiẽnuɖuɖu La—Azã si Dea Bubu Mawu Ŋu | Biblia ƒe Nufiafia\nWODE se na Kristotɔwo be woaɖu Kristo ƒe ku ƒe Ŋkuɖodzi. Wogayɔa azã sia be ‘Aƒetɔ ƒe fiẽnuɖuɖu.’ (Korintotɔwo I, 11:20) Nuka koŋue na wònye azã vevi? Ɣekaɣie wòle be woaɖui, eye alekee?\nYudatɔwo ƒe ƒe 33 M.Ŋ. ƒe Ŋutitotoŋkekenyui ƒe zã mee Yesu Kristo ɖo azã sia anyi. Zi ɖeka koe Yudatɔwo ɖuna azã si nye Ŋutitotoŋkekenyui la le ƒea me, le woƒe ɣleti si nye Nisan ƒe ŋkeke 14 lia dzi. Ðewohĩ ne Yudatɔwo be yewoabu ŋkeke sia la, wolalana vaseɖe adame ƒe ɣeyiɣi si ŋkeke kple zã ƒe didime sɔna le. Enye ɣeyiɣi si ŋkeke xɔa abe gaƒoƒo 12 ene eye zã hã xɔa abe gaƒoƒo 12 ene. Ŋkeke si dzinu yeye dze dzi wokpɔ, si gogo adame ƒe ɣeyiɣi sia wu, ye nyea Nisan ƒe ɣletia ƒe gɔmedzeɣi. Woɖua Ŋutitotoŋkekenyuia le ema ƒe ŋkeke 14 megbe, ne ɣea ɖo to vɔ.\nYesu ɖu Ŋutitotoŋkekenyuia kple eƒe apostolowo, ena Yuda Iskariot do go, eye emegbe wòɖo Aƒetɔ ƒe Fiẽnuɖuɖua anyi. Nuɖuɖu siae va xɔ ɖe Yudatɔwo ƒe Ŋutitotoŋkekenyuia teƒe eye le esia ta ele be woanɔ eɖum zi ɖeka ko le ƒea me.\nMateo ka nya ta le eƒe Nyanyuia me be: “Yesu tsɔ abolo ɖe asi, eye esi wògblɔ akpedanya la, eŋe eme hetsɔ na nusrɔ̃lawo gblɔ bena: Mixɔe ɖu! Esia nye nye ŋutilã! Eye wòtsɔ kplu ɖe asi, eye esi wòda akpe le eta la, etsɔe na wo gblɔ bena: Mi katã mino le enu; elabena esiae nye nye ʋu, si nye nubabla yeye la tɔ, si wokɔ ɖe anyi le ame geɖewo ŋuti hena nuvɔ̃keke la.”—Mateo 26:26-28.\nAme aɖewo gblɔna be Yesu trɔ abolo la wòzu eƒe ŋutilã ŋutɔŋutɔ eye wòtrɔ wein la wòzu eƒe ʋu. Gake esime Yesu tsɔ abolo sia na la, eƒe ŋutilã ganɔ abe alesi wònɔ tsã ko ene. Ðe Yesu ƒe apostolowo nɔ eƒe ŋutilã ɖum henɔ eƒe ʋu nom ŋutɔŋutɔa? Ao, elabena ema anye amelãɖuɖu si tsi tre ɖe Mawu ƒe se ŋu. (Mose I, 9:3, 4; Mose III, 17:10) Le Luka 22:20 ƒe nya nu la, Yesu gblɔ be: “Kplu sia enye nubabla yeye le nye ʋu me, si wokɔ ɖe anyi le mia ta.” Ðe kplu ma trɔ zu “nubabla yeye” ŋutɔŋutɔa? Mate ŋu adzɔ nenema o, elabena nya si dzi ame aɖewo lɔ̃ ɖo le wo nɔewo domee woyɔna be nubabla, menye nane si wokpɔna ŋutɔŋutɔe o.\nEyata kpɔɖeŋunuwoe aboloa kple wein la nye. Aboloa tsi tre ɖi na Kristo ƒe ŋutilã deblibo la. Abolo aɖe si susɔ le Ŋutitotoŋkekenyuia ɖuɖu megbee Yesu zã. Womede amɔʋãnu aɖeke aboloa me o. (Mose II, 12:8) Zi geɖe la, Biblia zãna amɔʋãnu tsɔ wɔa nuvɔ̃ alo gbegblẽ ƒe kpɔɖeŋu. Eyata abolo la tsi tre ɖi na ŋutilã deblibo si Yesu tsɔ sa vɔe. Nuvɔ̃ menɔ eŋu o.—Mateo 16:11, 12; Korintotɔwo I, 5:6, 7; Petro I, 2:22; Yohanes I, 2:1, 2.\nWein dzĩ la tsi tre ɖi na Yesu ƒe ʋu. Ʋu siae na asixɔxɔ va le nubabla yeyea ŋu. Yesu gblɔ be wokɔ yeƒe ʋu ɖe anyi “hena nuvɔ̃keke.” Esia wɔe be Mawu ate ŋu abu amegbetɔwo be wole dzadzɛ eye woate ŋu ava nɔ nubabla yeye me kple Yehowa. (Hebritɔwo 9:14; 10:16, 17) Nubabla, alo ŋugbedodo, sia na mɔnukpɔkpɔ Kristotɔ nuteƒewɔla 144,000 be woayi dziƒo. Woasubɔ le afima anye fiawo kple nunɔlawo ahe yayra vɛ na ameƒomea.—Mose I, 22:18; Yeremya 31:31-33; Petro I, 2:9; Nyaɖeɖefia 5:9, 10; 14:1-3.\nAmekawoe kpɔ mɔ aɖu Ŋkuɖodzinu siawo? Eme kɔ be amesiwo le nubabla yeyea me—amesiwo le mɔ kpɔm be yewoayi dziƒo—koe kpɔ mɔ aɖu aboloa ahano wein la hã. Mawu ƒe gbɔgbɔ kɔkɔea ɖoa kpe edzi na ame mawo be wotia wo be woava nye fiawo le dziƒo. (Romatɔwo 8:16) Wole Fiaɖuƒe ƒe nubabla hã me kple Yesu.—Luka 22:29.\nKe amesiwo le mɔ kpɔm be yewoanɔ agbe tegbee le Paradiso me le anyigba dzi ya ɖe? Wowɔna ɖe Yesu ƒe sededea dzi eye wodea Aƒetɔ ƒe Fiẽnuɖuɖua, gake woyina be yewoanye nuteƒekpɔlawo ko, ke menye be yewoakpɔ gome le nua ɖuɖu me o. Yehowa Ðasefowo ɖua Aƒetɔ ƒe Fiẽnuɖuɖua zi ɖeka le ƒea me le Nisan 14 lia dzi le ɣeɖoto megbe. Togbɔ be le xexeame godoo la, ame akpe ʋɛ aɖewo koe gblɔna be dziƒo mɔkpɔkpɔe le yewo si hã, azã sia le vevie na Kristotɔwo katã. Eʋua mɔnukpɔkpɔ na amesiame be wòade ŋugble le lɔlɔ̃ gã si Yehowa Mawu kple Yesu Kristo ɖe fia mí la ŋu.—Yohanes 3:16.\nMíele kpewòm dzidzɔtɔe be nàde wɔna tɔxɛ sia kpli mí. Àsrɔ̃ nu tso ale si Yesu ƒe agbe kple eƒe ku aɖe vi na wòe la ŋu.\nƉoe Ɖe Amewo Ɖoe Ɖe Amewo Aƒetɔ ƒe Fiẽnuɖuɖu La—Azã si Dea Bubu Mawu Ŋu


“Medi Vevie Be Mava Zu Nunɔla” | Biblia Le Amewo Ƒe Agbenɔnɔ Trɔm\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Kwangali Lingala Lithuanian Luo Malagasy Norwegian Nzema Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Vietnamese Xhosa Yoruba Zulu\n“Medi Vevie Be Mava Zu Nunɔla”\nAbe ale si Roberto Pacheco gblɔe ene\nƑE SI ME WODZII: 1957\nDUKƆ SI ME WÒTSO: MEXICO\nAME SI TƆGBI WÒNYE TSÃ: EDE NUNƆLASUKU; ENYE DZIKUME\nAGBE SI MENƆ TSÃ:\nWodzim le Texcoco, si nye du sue aɖe me. Ɣemaɣi la, womedo mɔ siwo to dua me la dometɔ akpa gãtɔ o, eye ʋuʋu nɔa wo dzi. Zi geɖe la, amewo doa agbawo ɖe woƒe tedziwo dzi tso kɔƒe siwo tsɔ mía gbɔ la me va dzrana. Míaƒe ƒomea da ahe ŋutɔ; mí ame asiekee wodzi, eye nyee nye adrelia. Atokotawo dzadzraɖoe nye dɔ si fofonye wɔna tsɔ kpɔa ƒomea dzi. Gake eku esime mexɔ ƒe adre. Tso ekema dzi la, danye dagbana hafi kpɔa ƒomea dzi.\nTɔgbuinye nye kasaŋkuƒola eye wònye haƒoha aɖe si ƒoa ha le sɔlemewo me la ƒe ŋgɔnɔla. Nye ƒometɔwo katã kloe nya haƒonu aɖe ƒoƒo. Danye nye sɔlemehadziha me tɔ, eye nyruinye nye saŋkuƒola kple hadzila le opera-fefewo me. Míenye Katolikotɔ dovevienuwo—menye misasubɔvi, eye edzrom vevie be mava zu mawunyadɔgbedela. Le ɣeyiɣi ma ke me la, karat-videowo kpɔkpɔ doa dzidzɔ nam. Zi ale si mekpɔ video mawo la, zi nenemae melɔ̃ adãnuwɔwɔe.\nMeva nɔ nunɔlasuku aɖe dem le Puebla. Nye taɖodzinue nye be mava zu Katolikotɔwo ƒe nunɔla. Gake le nye ƒe mamlɛtɔ me la, Katolikohaa ƒe nu megava nɔ ŋunye dzem o. Nyɔnu saɖeagaxɔmenɔlawo dometɔ ɖeka do gbɔdɔnyawo ɖe gbɔnye. Meɖu tetekpɔ ma dzi, gake eƒe nuwɔnaa nyɔ dzodzroa ɖe menye be maɖe srɔ̃. Gakpe ɖe eŋu la, mede dzesii be nunɔla geɖewo nye alakpanuwɔlawo. Mlɔeba, metso nya me be nyemaganye nunɔla o.\nEsi menye misasubɔvi la, edzrom vevie be mava zu Katoliko mawunyadɔgbedela, ke hã karat-videowo kpɔkpɔ doa dzidzɔ nam, si wɔe be melɔ̃ adãnuwɔwɔ\nMeva srɔ̃ haƒoƒo le haƒoƒosrɔ̃suku aɖe (National Conservatory of Music) le Mexico City. Esi mewu sukua nu la, meɖe srɔ̃, eye le ɣeyiɣi kpui aɖe megbe la, míedzi vi ene. Medzia ha le Katolikohaa ƒe Misa-wɔɣiwo tsɔ kpɔa nye ƒomea dzi.\nTso esime míeɖe srɔ̃ teti koe kuxiwo ge ɖe míaƒe srɔ̃ɖeɖea me. Nye kple srɔ̃nye míewɔa nu ɖe mía nɔewo ŋu adãtɔe le ŋuʋaʋã ta. Le gɔmedzedzea me la, míenɔa nyaʋa wɔm, ke emegbe la, míeva nɔ asi dom ɖe mía nɔewo gbɔ. Mlɔeba, le ƒe 13 megbe la, mía dome klã eye míeva gbe mía nɔewo emegbe.\nYehowa Ðasefowo dzro nu me kplim kpɔ hafi mía kple srɔ̃nyea dome va klã. Ðasefo eve va ƒo ʋɔ na mí be yewoadzro Biblia me kpli mí. Mesusu be menya nu geɖe tso mawusubɔsubɔ ŋu, eya ta mete kpɔ be maɖee afia wo be womele nyateƒea fiam o. Metsɔ biabia sesẽ siwo mesusu be ŋuɖoɖo meli na o la tu wo. Gake ewɔ nuku nam be wozã Biblia tsɔ ɖo nye biabiawo katã ŋu nam ɖe eteƒe. Meva kpɔe be nyemenya nu boo aɖeke o. Ke hã srɔ̃nye mekɔa ŋkume ɖe Ðasefoawo o, eye vovo menɔa nye hã ŋunye kura o, eya ta wodzudzɔ vava.\nƑe atɔ̃ megbe la, mía kple Yehowa Ðasefowo míegado go ake esime mía kple nyɔnu bubu aɖe si ŋkɔe nye Elvira míeva li. Elvira ya metsi tsitre ɖe Ðasefoawo ŋu o, eya ta wotea ŋu srɔ̃a Biblia kplim edziedzi. Ke hã exɔ ƒe geɖe hafi mete ŋu trɔ nye agbenɔnɔ.\nMekpɔe be ne medi be masubɔ Yehowa kple dzi blibo la, ahiã be mawɔ tɔtrɔ gã aɖewo. Gbã la, ahiã be madzudzɔ hadzidzi le Katolikohaa ƒe Misa-wɔɣiwo, eye esia fia be ele be madi dɔwɔɖui bubu. (Nyaɖeɖefia 18:4) Ele hã be maɖe Elvira le se nu.\nTɔtrɔ siwo wɔwɔ sesẽ nam wu la dometɔ ɖekae nye be, maɖu ɖokuinye dzi be nyemaganɔ dziku dom helĩhelĩ o. Mawunyakpukpui eve aɖewo koŋue kpe ɖe ŋunye; woawoe nye: Psalmo 11:5, afi si ɖee fia be Yehowa lé fu ŋutasẽnuwɔwɔ, kple 1 Petro 3:7, si fiam be, ne medi be Yehowa naɖo to nye gbedodoɖawo la, ele be mawɔ nu ɖe srɔ̃nye ŋu bubutɔe.\nBiblia fiam be, ne medi be Yehowa naɖo to nye gbedodoɖawo la, ele be mawɔ nu ɖe srɔ̃nye ŋu bubutɔe\nMele dzidzɔ kpɔm le nye ƒomea me azɔ. Mele agbagba dzem be madzra mía kple vinyeŋutsu siwo srɔ̃nye gbãtɔ dzi nam la dome ɖo ahakpe ɖe nye ƒome yeyea ŋu be woali ke le xɔse me.\nEsime menye ɖevi la, medi vevie be mava zu nunɔla eye makpe ɖe amewo ŋu. Fifia mekpɔe be viɖe le nye agbe ŋu vavã. Mefiaa haƒoƒo amewo tsɔ kpɔa nye ƒomea dzi. Medaa akpe na Yehowa hã be egbɔ dzi ɖi nam hena mɔnukpɔkpɔm be metrɔ nye agbenɔnɔ heva zu ame ɖɔʋu!


Psalmowo 82 - Holy Bible [Ewe Bible 1913] - (Psa 82)\nAsaf ƒe ha. Mawu tsi tre ɖe Mawu ƒe ha la me, eye wòdrɔ̃ ʋɔnu le mawuwo dome.\nƔekayi miadrɔ̃ ʋɔnu madzɔmadzɔ ase do, eye miade ame vɔ̃ɖi la dzi? Sela.\nMidrɔ̃ ʋɔnu ame tsɛwo kple tsyɔ̃eviwo ɖe eteƒe, eye mitso na hiãtɔwo kple ame dahewo!\nWomedze sii o, eye womenyae o, wole zɔzɔm le viviti me, eye anyigba ƒe agunuwo katã le ʋaʋãm.\nNyee gblɔ be: Mawuwo mienye, eye dziƒoʋitɔ la ƒe viwo mi katã mienye!\nKe miaku abe amegbetɔwo ene, eye miatsi aʋa abe amegãwo dometɔ ɖeka ene.\nMawu, tso, nadrɔ̃ ʋɔnu anyigba, elabena wòe nye dukɔwo katã ƒe domenyila!


Nuteƒewɔwɔ Kplɔa Ame Dzɔdzɔewo\nGbetakpɔxɔ—Tata Si Míesrɔ̃na | May 15, 2002\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nBIBLIA gblɔ be: “Amegbetɔ nyɔnu tɔ dzidzia, eƒe agbe le kpuie, eye fuɖeɖe ti kɔ nɛ.” (Hiob 14:1) Edze abe vevesese kple fukpekpe nye nusi me tom amegbetɔwo le wu ene. Gbesiagbegbenɔnɔ gɔ̃ hã te ŋu nyea dzimaɖitsitsi kple tɔtɔ sɔŋ! Nukae akplɔ mí dzidzedzetɔe to nɔnɔme sesẽwo me eye wòakpe ɖe mía ŋu tenɔnɔ dzadzɛ nakpɔtɔ anɔ mía si le Mawu ŋkume?\nDe ŋugble le ŋutsu kesinɔtɔ aɖe si ŋkɔe nye Hiob, si nɔ agbe anɔ ƒe 3,500 enye esi va yi le afisi nye Arabia fifia ŋu kpɔ. Dzɔgbevɔ̃e si gbegbe Satana he va ŋutsu Mawu-vɔ̃la sia dzi mele gbɔgblɔ me o! Eƒe lãhawo katã tsrɔ̃ eye via lɔlɔ̃awo hã ku. Eteƒe medidi o, Satana tsɔ ƒoƒoe vɔ̃ɖi aɖe ƒu Hiob tso tagbɔ vaseɖe afɔgbɔ. (Hiob ta 1, 2) Hiob menya nusita afɔku siawo nɔ dzɔdzɔm ɖe edzi o. Ke hã “Hiob mewɔ nuvɔ̃ kple eƒe nuyiwo o.” (Hiob 2:10) Egblɔ be: “Nyemasẽ nu le nye [nuteƒewɔwɔ, NW ] ŋu, vaseɖe esime mamia nu o.” (Hiob 27:5) Ẽ, Hiob ƒe nuteƒewɔwɔ fia mɔe le eƒe tetekpɔwo me.\nWoɖe nuteƒewɔwɔ gɔme be enye agbenyuinɔnɔ ƒe blibonɔnɔ alo dadasɔ eye wòbia fɔmaɖimaɖi kple kpɔtsɔtsɔ manɔameŋu le Mawu ŋkume. Gake mefia blibodede le nuƒoƒo kple nuwɔna le amegbetɔ madeblibo, siwo mate ŋu aɖo Mawu ƒe dzidzenuwo gbɔ keŋkeŋ o gome o. Ke boŋ amegbetɔwo ƒe nuteƒewɔwɔ fia dzi ƒe kuku ɖe Yehowa kple eƒe lɔlɔ̃nu wɔwɔ kpakple eƒe tameɖoɖo ŋu bliboe. Mawusosroɖa mae fiaa mɔ alo kplɔa nuteƒewɔlawo le nɔnɔmewo katã kple le ɣeyiɣi ɖesiaɖe me. Biblia ƒe agbalẽ si nye Lododowo ƒe ta 11 lia ƒe akpa gbãtɔ fia alesi míaƒe nuteƒewɔwɔ ate ŋu afia mɔ mí le agbe ƒe akpa vovovowo me eye wòna kakaɖedzi mí le yayra siwo akplɔe ɖo ŋu. Ekema mina míatsɔ didi vevie akpɔ nusiwo woŋlɔ ɖe afima.\nNuteƒewɔwɔ Naa Woɖia Anukware le Dɔwɔnyawo Me\nEsi Fia Salomo si nɔ anyi le blema Israel nɔ gbe tem ɖe anukwareɖiɖi ƒe gɔmeɖose dzi la, ezã hakpanyawo ɖe nya siwo senyalawo zãna teƒe, esi wògblɔ be: “Nudanu amebatɔ enye ŋunyɔ na Yehowa; ke nudanu blibo dzea eŋu.” (Lododowo 11:1) Esiae nye zi gbãtɔ le teƒe ene siwo wozã nudanuwo kple nudakpewo tsɔ fia be Yehowa di be yeƒe subɔlawo naɖi anukware le dɔwɔnyawo me siwo dze le Lododowo ƒe agbalẽa me.—Lododowo 16:11; 20:10, 23.\nAmesiwo zãa nudanu amebatɔ—alo meɖia anukware o—ƒe dzidzedzekpɔkpɔ ate ŋu adzro ame. Gake ɖe míadi be míaɖe asi le Mawu ƒe dzidzenu siwo ku ɖe nyui kple vɔ̃ ŋu to mía ɖokui ƒoƒo ɖe asitsanuwɔna manyomanyowo mea? Ne nuteƒewɔwɔ fiaa mɔ mí la, esia madzɔ gbeɖe o. Míetsria anukwaremaɖimaɖi elabena nudanu nyui, si nye dzidzenu si sɔ, si fia anukwareɖiɖi lae dzea Yehowa ŋu.\n‘Nunya Le Ðokuibɔbɔlawo Si’\nFia Salomo yi edzi be:“Afisi dàda le la, afima ŋukpe hã le; ke amesiwo bɔbɔa wo ɖokui ɖe anyigba la, si me nunya le.” (Lododowo 11:2) Ðokuidodoɖedzi—eɖanye dada, tomaɖomaɖo, alo ŋuʋaʋã mee wòdze le o—hea ŋukpe vɛ. Gake dzesidede míaƒe gbɔdzɔgbɔdzɔwo ɖokuibɔbɔtɔe nye nuwɔwɔ nunyatɔe. Aleke Ŋɔŋlɔawo me kpɔɖeŋuwo ɖe lododo sia ƒe nyateƒenyenye fia enye esi!\nLewi-vi, ŋuʋãla Korax nɔ ŋgɔ na aglãdzeha aɖe wotsi tre ɖe Yehowa ƒe subɔla siwo wòtia, siwo nye Mose kple Aron ƒe ŋusẽ ŋu. Nukae do tso ɖokuidodoɖedzi nuwɔna ma me? “Anyigba ke nu mi” aglãdzelawo dometɔ aɖewo, eye dzo fia bubuawo, siwo dome Korax hã nɔ. (Mose IV, 16:1-3, 16-35; 26:10; Mose V, 11:6) Ŋukpedoame ka gbegbe enye esi! Bu Usa, si do asi ɖa ɖokuidodoɖedzitɔe be yealé nubablaɖaka be wòaga ge o hã ŋu kpɔ. Woƒoe ƒu anyi wòku enumake. (Samuel II, 6:3-8) Aleke gbegbe wòle vevie be míaƒo asa na ɖokuidodoɖedzi enye esi!\nNe ɖokuibɔbɔla wɔ vodada gɔ̃ hã la, ŋu mekpenɛ o. Togbɔ be Hiob ɖo kpɔɖeŋu ɖi le nu geɖewo me hã la, mede blibo o. Tetekpɔ siwo me wòto ɖe gbɔdzɔgbɔdzɔ gã aɖe fia le eƒe nukpɔsusu aɖewo ŋu. Esi Hiob nɔ eɖokui nu ɖem le enutsolawo ŋkume la, edze abe meva da sɔ tututu o ene. Eɖee fia gɔ̃ hã be yele dzɔdzɔe wu Mawu. (Hiob 35:2, 3) Aleke Yehowa ɖɔ Hiob ƒe nuŋububu ɖoe?\nYehowa ƒo nu tso anyigba, atsiaƒu, dziƒoɣletiviwo, lã aɖewo, kple nuwɔwɔ wɔnuku bubu ŋu tsɔ fia nu Hiob le amegbetɔ ƒe numaɖinunyenye ne wotsɔe sɔ kple Mawu ƒe gãnyenye ŋu. (Hiob ta 38-41) Yehowa megblɔ nusita Hiob nɔ fu kpem le eƒe nuƒoa ƒe akpa aɖeke o. Mehiã be wòagblɔe o. Hiob nye ɖokuibɔbɔla. Elɔ̃ ɖe edzi ɖokuibɔbɔtɔe be vovototo gã ŋutɔ le ye kple Mawu dome, vovototo le ye ŋutɔ yeƒe blibomademade kple gbɔdzɔgbɔdzɔwo kple Yehowa ƒe dzɔdzɔenyenye kple ŋusẽ dome. Egblɔ be: “Megbe nye nyawo, eye wovem le ke kple afi me.” (Hiob 42:6) Hiob ƒe nuteƒewɔwɔ na wòxɔ ɖɔɖɔɖoa enumake. Míawo ya ɖe? Ðe nuteƒewɔwɔ ana míaxɔ mokaka alo ɖɔɖɔɖo ne ehiã?\nMose hã nye ɖokuibɔbɔla. Esi wòtsɔ amewo ƒe kuxiwo gbɔ kpɔkpɔ do agba na eɖokui wònɔ ewum la, toa, Yetro, gblɔ egbɔkpɔnu nyui aɖe: Na ŋutsu siwo dze natsɔ agbanɔamedziawo kpli wò. Esi Mose de dzesi eƒe ŋutete seƒe ta la, exɔ aɖaŋuɖoɖoa nunyatɔe. (Mose II, 18:17-26; Mose IV, 12:3) Ŋutsu si bɔbɔa eɖokui mehena ɖe megbe le agbanɔamedzi nana ame bubuwo me o, alo mevɔ̃na be ne yena agbanɔamedzi ŋutsu bubu siwo dze la, woava xɔ ŋusẽ le ye si o. (Mose IV, 11:16, 17, 26-29) Ðe ema teƒe la, edina vevie be yeakpe ɖe wo ŋu woawɔ gbɔgbɔmeŋgɔyiyi. (Timoteo I, 4:15) Menye nenemae wòle be wòanɔ le míawo hã gome oa?\n‘Fɔmaɖila ƒe Mɔwo Dzɔ’\nEsi Salomo de dzesii be menye ɣesiaɣie fɔmaɖimaɖi kpɔa ame dzɔdzɔe ta le afɔku alo dzɔgbevɔ̃e me o ta la, egblɔ be: “Fɔmaɖi enye nuteƒewɔlawo kplɔla; ke alakpa tsrɔ̃a ame mawɔnuteƒewo.” (Lododowo 11:3) Nyateƒee, fɔmaɖimaɖi kpena ɖe ame dzɔdzɔewo ŋu wowɔa nusi le dzɔdzɔe le Mawu ŋkume le nɔnɔme sesẽwo gɔ̃ hã me, eye wòɖea vi na wo mlɔeba. Hiob gbe be yemaɖe asi le yeƒe nuteƒewɔwɔ ŋu o, eye Yehowa “yra Hiob fifia wu tsã.” (Hiob 42:12) Alakpanuwɔlawo asusu be yewotoa ame bubuwo tafatafa me eme nyona na yewo eye wòadze abe ɖe nu le edzi dzem na wo ɣeaɖewoɣi gɔ̃ hã. Gake woa ŋutɔwo ƒe alakpanuwɔwɔa ana woatsrɔ̃ mlɔeba.\nFia nyanu la gblɔ be: “Kesinɔnu menye viɖe aɖeke le dzikudogbe o; ke dzɔdzɔenyenye ɖea ame tsoa ku me.” (Lododowo 11:4) Aleke wòanye movidzɔdzɔe enye si be míagblẽ ɣeyiɣi ɖe ŋutilãmeviɖekpɔkpɔ ŋu evɔ míado kpo ɖokuisinusɔsrɔ̃, gbedodoɖa, kpekpewo dede, kple gbeadzisubɔsubɔdɔa—siwo nye nuwɔna siwo dzia míaƒe lɔlɔ̃ na Mawu ɖe edzi hedoa ŋusẽ mía ɖokui tsɔtsɔ nɛ la! Kesinɔnu agbɔsɔsɔme aɖeke mate ŋu ana míakpɔ ɖeɖe le xaxa gã si gbɔna me o. (Mateo 24:21) Ame dzɔdzɔe ƒe dzɔdzɔenyenye koe aɖee. (Nyaɖeɖefia 7:9, 14) Eyata anye nusi me nunya le be míase Zefanya ƒe kokoƒoƒo be: “Hafi ne Yehowa ƒe dɔmedzoe heliheli nava mia dzi, eye hafi ne Yehowa ƒe dzikudogbe nava mia dzi! Midi Yehowa, mi amesiwo katã bɔbɔ mia ɖokui ɖe anyi le anyigba dzi, midi dzɔdzɔenyenye, eye midi ɖokuibɔbɔ yome mɔ.” (Zefanya 2:2, 3) Hafi ɣemaɣi naɖo la, mina wòanye míaƒe taɖodzinu be ‘míatsɔ míaƒe nu xɔasiwo ade bubu Yehowa ŋui.’—Lododowo 3:9.\nEsi Salomo yi edzi nɔ gbe tem ɖe asixɔxɔ si le dzɔdzɔenyenye yometiti ŋu dzi la, egblɔ vovototo si le nusi dona tsoa fɔmaɖimaɖi me kple nusi ame vɔ̃ɖi kpɔna dome be: “Ame maɖifɔ ƒe dzɔdzɔenyenye taa mɔ nɛ; ke ame vɔ̃ɖi ƒe vɔ̃wɔwɔ tsɔnɛ ƒua anyi. Nuteƒewɔlawo ƒe dzɔdzɔenyenye ɖea wo; ke ame mawɔnuteƒewo ŋutɔ ƒe dzodzro wotsɔna léa woe. Ne ame vɔ̃ɖi la ku la, ekema eƒe mɔkpɔkpɔ nu yi, eye ame vlowo ƒe lala zu ya. Woɖea ame dzɔdzɔe tsoa hiã me, eye ame vɔ̃ɖi xɔna ɖe eteƒe.” (Lododowo 11:5-8) Fɔmaɖila ƒe mɔwo metsɔnɛ ƒua anyi o eye eya ŋutɔ ƒe nuwɔnawo melénɛ o. Eƒe mɔwo katã dzɔ. Mlɔeba la, woɖea ame dzɔdzɔewo tsoa xaxa me. Ame vɔ̃ɖiwo adze ŋusẽtɔwoe, gake ɖeɖekpɔkpɔ ma tɔgbe meli na wo o.\n“Du Kpɔa Dzidzɔ”\nAme dzɔdzɔewo ƒe nuteƒewɔwɔ kple nuvɔ̃wɔlawo ƒe vɔ̃ɖivɔ̃ɖi hã kpɔa ŋusẽ ɖe ame bubuwo dzi. Israel-fia la gblɔ be: “Yakamewo ƒe nuƒoƒo tsrɔ̃a wo haviwo; ke nunya wotsɔna ɖea ame dzɔdzɔewoe.” (Lododowo 11:9) Amekae malɔ̃ ɖe edzi be ameŋugbegblẽ, ameŋunyagbɔgblɔ, ŋukpenanya, kple nyamaɖinyawo gbɔgblɔ gblẽa nu le ame bubuwo ŋu o? Gake ame dzɔdzɔe ya ƒe nuƒoƒo dza, ebua nya ŋu nyuie hafi gblɔna, eye wòbua ame ŋu. Nunyae ɖenɛ elabena eƒe nuteƒewɔwɔ naa kpeɖodzinya siwo hiãe be wòatsɔ afia enutsolawo be wole aʋatso kam.\nFia la yi edzi be: “Ne enyo na ame dzɔdzɔewo la, du kpɔa dzidzɔ; eye ne ame vɔ̃ɖiwo tsrɔ̃ la, aseye ɖina.” (Lododowo 11:10) Ame geɖewo lɔ̃a ame dzɔdzɔewo, eye wonaa wo haviwo kpɔa dzidzɔ—wotsoa aseye. Ame aɖeke melɔ̃a “ame vɔ̃ɖiwo” ƒe nya o. Ne ame vɔ̃ɖiwo ku la, ame geɖe mefana na wo o. Le nyateƒe me la, ame aɖeke mafa konyi ne Yehowa ‘tsrɔ̃ ame vɔ̃ɖiwo ɖa le anyigba dzi eye wòho ame maɖianukwarewo ɖa le edzi’ o. (Lododowo 2:21, 22) Ke boŋ woakpɔ dzidzɔ elabena woɖe wo ɖa. Ke míawo ya ɖe? Anyo be míade ŋugble le eŋu kpɔ be alesi míenɔa agbee naa ame bubuwo kpɔa dzidzɔ hã.\n“Du ƒe Ŋkɔ Dea Dzi”\nEsi Salomo ganɔ ŋusẽ si ame dzɔdzɔe kple ame vɔ̃ɖi kpɔna ɖe du dzi ŋuti vovototo gblɔm la, egblɔ be: “Nuteƒewɔlawo ƒe yayra nana du ƒe ŋkɔ dea dzi; ke ame vɔ̃ɖiwo ƒe nu nana wogbãnɛ ƒua anyi.”—Lododowo 11:11.\nDumevi siwo wɔa nu dzɔdzɔe naa ŋutifafa kple dzidzeme nɔa anyi henaa dua me tɔ bubuwo kpɔa tutuɖo. Enana be dua ƒe ŋkɔ dea dzi—ekpɔa dzidzedze. Amesiwo gblɔa ameŋugblẽnya vɔ̃ɖi kple nya vɔ̃wo hea tɔtɔ, dzidzɔmakpɔmakpɔ, mama, kple kuxiwo vɛ. Aleae wòdzɔnae vevietɔ ne amesiawo le ŋusẽnɔƒewo. Ʋunyaʋunyawɔwɔ, nufitifitiwɔwɔ, kple agbenyuinɔnɔ ƒe toyiyi kple ɖewohĩ ganyawo ƒe gbegblẽ ye nɔa dua me.\nGɔmeɖose si wogblɔ le Lododowo 11:11 kee wòle be wòakplɔ Yehowa ƒe amewo esi wole ha dem kple wo nɔewo le hame siwo le abe du ene la me. Hame si me gbɔgbɔmemewo—ame dzɔdzɔe siwo woƒe nuteƒewɔwɔ fiaa mɔe—le la nyea ƒuƒoƒo si me tɔwo kpɔa dzidzɔ, nɔa dɔ dzi, henyea amesiwo kpena ɖe wo nɔewo ŋu wònyea bubu na Mawu. Yehowa yrana hamea eye wòkpɔa dzidzedze le gbɔgbɔ me. Ɣeaɖewoɣi la, ɖeklemiɖela ʋɛ siwo ŋu naneke medzena o, amesiwo nɔa vovodada dim henɔa nya vɔ̃wo gblɔm le alesi wowɔa nuwoe ŋu la le abe “veve ƒe ke” si ate ŋu akaka aɖia ɖe amesiwo ŋu nu megblẽ le tsã o la dome. (Hebritɔwo 12:15) Zi geɖe la ŋusẽ kple ɖoƒe kɔkɔ ye ame mawo nɔa didim. Wokakaa nya totrowo be madzɔmadzɔnyenye, nazãbubu ɖe gbe aɖe dolawo ŋu, alo esiawo tɔgbe le hamea me alo le hamemegãwo dome. Woƒe nuyiwo ate ŋu ahe mama va hamea me vavã. Ðe mele be míagbe nya mawo sese eye míadze agbagba be míanye gbɔgbɔmeme siwo naa ŋutifafa kple ɖekawɔwɔ nɔa hamea me oa?\nSalomo yi edzi gblɔ be: “Ame manyanu doa vlo ehavi; ke ame nyanu zia kpi. Amegɔmezɔla ʋua go nya ɣaɣla, ke nyateƒetɔ ɣlaa nya.”—Lododowo 11:12, 13.\nAleke gbegbee amesi mebua nu ŋu nyuie o, alo “ame manyanu” gblẽa nu enye esi! Enɔa nukpoloe ƒoƒo dzi ʋuu va nɔa ameŋugblẽnyawo alo vlodoamenyawo gblɔm. Ele be hamemegã siwo woɖo naɖe afɔ kaba atsɔ aɖe ŋusẽkpɔɖeamedzi gbegblẽ mawo ɖa. To vovo na “ame manyanu” la, nunyala ya nyaa ɣeyiɣi si me wòazi ɖoɖoe. Le esi wòaʋu go nya ɣaɣla teƒe la, eɣlaa nya boŋ. Esi nunyala nyae be ŋumaɖɔɖo le nuƒoƒo me ate ŋu agblẽ nu vevie ta la, ‘eɖua eƒe gbɔgbɔ dzi.’ Ewɔa nuteƒe na ehavi xɔsetɔwo eye meʋua go nya ɣaɣla siwo ate ŋu ade wo afɔku me o. Yayra ka gbegbee nye si nuteƒewɔla mawo nye na hamea!\nBe míate ŋu azɔ fɔmaɖilawo ƒe mɔ dzi la, Yehowa naa gbɔgbɔmenuɖuɖu gbogbo aɖewo mí, siwo ŋu wotrɔa asi le le “dɔla nuteƒewɔla kple aɖaŋudzela” la ƒe mɔfiafia te. (Mateo 24:45) Azɔ hã míexɔa kpekpeɖeŋu geɖe toa Kristotɔ hamemegãwo dzi le míaƒe hame siwo le abe du ene la me. (Efesotɔwo 4:11-13) Le nyateƒe me, míekpɔ ŋudzedze ɖe amesiawo ŋu geɖe, elabena, “ne kplɔla meli o la, dukɔ yia to, ke ɖeɖe toa adaŋudela geɖewo dzi.” (Lododowo 11:14) Nuka kee ɖale dzɔdzɔm o, mina míaɖoe kplikpaa be míazɔ le ‘nuteƒewɔwɔ me.’—Psalmo 26:1.\n[Nya si ɖe dzesi si le axa 26]\nAleke wòanye movidzɔdzɔe nye si be míagblẽ ɣeyiɣi ɖe ŋutilãmeviɖekpɔkpɔ ŋu evɔ míado kpo teokrasidɔwo wɔwɔ!\n[Nɔnɔmetata siwo le axa 24]\nHiob ƒe nuteƒewɔwɔ fia mɔe, eye Yehowa yrae\nUsa ku le ɖokuidodoɖedzi ta\nƉoe Ɖe Amewo Ɖoe Ɖe Amewo Nuteƒewɔwɔ Kplɔa Ame Dzɔdzɔewo\nw02 5/15 axa 24-28\nEhiã be Míanya Amesi Mawu Nye\nAmekae Nye Mawu?\nDzidziɖedzi Wɔnuku na Kekeɖenu Hiã Kpata\nViɖekpɔkpɔ Tso Yehowa Ƒe Amenuveve Me\nMive Amesiwo Ðo Xaxa Me Nu\nTertullian ƒe Nɔnɔme Wɔmoya La\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA May 15, 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 15, 2002\nGBETAKPƆXƆ—TATA SI MÍESRƆ̃NA May 15, 2002


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malayalam Myanmar Norwegian Polish Portuguese Romanian Russian Samoan Setswana Sinhala Slovak Slovenian Spanish Swahili Swedish Thai Turkish Ukrainian Vietnamese\nJessica * tsi evedomesi. Eƒe kuxia dze egɔme esime ŋutsuvi aɖe, si le woƒe sukuxɔ me, si ŋkɔe nye Jeremy, te ŋudzedzekpɔkpɔ ɖe eŋu. Jessica gblɔ be, “Edze ɖeka ŋutɔ, eye xɔ̃nyewo gblɔ be ŋutsuvi ɖɔʋutɔ kekeake ŋue meke ɖo. Nyɔnuvi geɖewo dze agbagba be yewoadze xɔlɔ̃e, gake woƒe nu menyo eŋu o. Nye ɖeka pɛ ƒe nu koe dzɔa dzi nɛ.”\nEteƒe medidi o, Jeremy bia tso Jessica si be yewoado. Jessica gblɔ be: “Meɖe eme nɛ be abe Yehowa Ðasefo ene la, womalɔ̃ be mado kple ame aɖe si menye haxɔsetɔ o. Gake Jeremy do susu aɖe ɖa. Egblɔ be, ‘Míanɔ gbe ɖom ɖi anɔ dodom le dziwòlawo ƒe manyamanya me.’”\nNE AME aɖe si ƒe nu lé dzi na wò gblɔ nya mawo na wò ɖe, alekee nàɖo eŋui? Awɔ nuku na wò be nànyae be Jeremy ƒe susua do dzidzɔ na Jessica le gɔmedzedzea me. Jessica gblɔ be: “Meka ɖe edzi be ne mía kpli míele dodom la, mate ŋu akpe ɖe eŋu wòalɔ̃ Yehowa.” Aleke nuwo va yii? Míaƒo nu tso eŋu emegbe. Gake gbã la, na míakpɔ ale si adzamegbeɖoɖoɖi ƒe mɔ̃ ate ŋu aɖe sɔhɛ Kristotɔ kpɔɖeŋu nyui ɖola abe Jessica ene le manyamanya me ɖa.\nNu Si Ta Sɔhɛ Aɖewo Ðoa Gbe Ði Le Adzame\nSɔhɛ siwo metsi kura o dometɔ aɖewo ɖoa gbe ɖi kple wo nɔewo. Susan, si le Britain, gblɔ be: “Mekpɔa ŋutsuvi kple nyɔnuvi ƒe 10 alo ƒe 11 viwo wonɔa zɔzɔm kple wo nɔewo.” Nu ka tae wole yɔyɔm nenema ɖo? Ale si wòle dzɔdzɔme nu be ame si ƒe vidzinu to vovo ƒe nu léa dzi na ame kple hatiwo ƒe nyaƒoɖeamenu koe wɔnɛ zi geɖe be sɔhɛwo ɖoa gbe ɖi kple wo nɔewo. Lois, si le Australia, gblɔ be: “Tɔtrɔwo le edzi yim le wò ametia me, siwo na be wò seselelãmewo nu le sesẽm eye le suku la, ame sia ame ɖoa gbe ɖi dona kple ame aɖe.”\nGake nu ka tae sɔhɛ aɖewo ɖoa gbe ɖi le adzame? Jeffrey, si le Britain, gblɔ be: “Ðewohĩ wole vɔvɔ̃m na nya si wo dzilawo agblɔ.” David, si le South Africa, hã se le eɖokui me nenema; egblɔ be: “Wonyae be yewo dzilawo malɔ̃ ɖe edzi o, eya ta womenana wonyana o.” Nyɔnuvi aɖe si le Australia, si ŋkɔe nye Jane, la gblɔ nu bubu aɖe si gbɔ wòtsona. Egblɔ be: “Adzamegbeɖoɖoɖi nye aglãdzenuwɔna. Ne ewɔ na wò be womele bubu dem ye ŋu abe ɖekakpui alo ɖetugbui tsitsi, si nèsusu be yenye, ene o la, àtso nya me be yeanɔ gbe ɖom ɖi eye yemagblɔe na ye dzilawo o. Eya ta ewɔwɔ le adzame nɔa bɔbɔe.”\nGake ɖo ŋku edzi be Biblia de se na wò be nàbu fofowò kple dawò. (Efesotɔwo 6:1) Eye ne dziwòlawo melɔ̃ be nàɖo gbe ɖi o la, anye susu nyuiwo tae. Le kpɔɖeŋu me, ne dziwòlawo nye Yehowa Ðasefowo la, haxɔsetɔwo koe woadi be nàɖo gbe ɖi kpli—eye azɔ hã, ne mi ame evea mietsi ate ŋu aɖe srɔ̃ ko hafi woaɖe mɔ na mi. * Gake megawɔ nuku na wò ne wò nuŋububu va sɔ kple nya siwo gbɔna la o:\n▪ Ewɔ nam be nane le ŋunye tom elabena ame sia ame le gbe ɖom ɖi negbe nye ko.\n▪ Ame aɖe si menye haxɔsetɔ o ƒe nu lé dzi nam.\n▪ Madi be manɔ gbe ɖom ɖi kple Kristotɔ haxɔsetɔ aɖe, togbɔ be nyemetsi aɖe srɔ̃ o hã.\nÐewohĩ ènya nu si dziwòlawo agblɔ le nya siawo ŋu. Eye ènya le wò dzi me be nya si dziwòlawo agblɔ la nye nyateƒe. Gake ɖewohĩ àse le ɖokuiwò me abe Manami, si le Japan ene, ame si gblɔ be: “Gbeɖoɖoɖi ƒe nyaƒoɖeamenua nu sẽ ale gbegbe be, ɣeaɖewoɣi meva kea ɖi nenye be esɔ be malala. Le egbeviwo gome la, womate ŋu ase egɔme gbeɖe be sɔhɛ aɖe anɔ anyi si manɔ gbe ɖom ɖi o.” Ame siwo sena le wo ɖokui me alea la dometɔ aɖewo va tea gbeɖoɖoɖi heɣlanɛ ɖe wo dzilawo. Aleke wòdzɔnae?\n“Wogblɔ Na Mí Be Mígagblɔe O”\nNya “adzamegbeɖoɖoɖi” kura ɖee fia be enye ameflunuwɔwɔ. Ame aɖewo zãa asitelefon kple Internet koŋ tsɔ ɖoa dze, si wɔnɛ be woƒe gbeɖoɖoɖia nɔa ɣaɣla. Wodzena le amewo dome be xɔlɔ̃wo ko wonye, gake nyatakaka siwo woɖona ɖe wo nɔewo to e-mail kple asitelefon dzi, kple woƒe telefon kaƒoƒowo ya gblɔa nya bubu kura.\nCaleb, si le Nigeria, na míeganya ayemɔnu bubu si wozãna. Egblɔ be: “Sɔhɛ aɖewo siwo ɖoa gbe ɖi le adzame la zãa nyamenyawo kple ŋkɔ kpakpawo ne wole dze ɖom kple wo hatiwo bena ame aɖeke magase nu si ŋu wole dze ɖom tso la gɔme o.” Mɔ bubu hãe nye be, woawɔ ɖoɖo ɖe hadomewɔnawo ŋu, eye womaa wo nɔewo eveveve ne wova ƒo ƒu. James, si le Britain, gblɔ be: “Gbe ɖeka wokpe mí ame xexlẽme aɖe be míava ƒo ƒu le afi aɖe, eye eva dze kɔte be ɖe wowɔ ɖoɖo ɖe nu sia nu ŋu do ŋgɔ be míama ɖe mía nɔewo ŋu eveveve. Wogblɔ na mí be mígagblɔe o.”\nAbe ale si James gblɔe ene la, zi geɖe la, xɔlɔ̃wo domee adzamegbeɖoɖoɖi yia edzi le. Carol, si le Scotland, gblɔ be: “Ame ɖeka ya teti nyaa nu tso ɖoɖoa ŋu gake eɖonɛ koŋ ɣlanɛ le esi wodi be wòanye nya ɣaɣla ta.”\nZi geɖe la, enyea anukwaremaɖimaɖinuwɔna koŋ. Beth, si le Canada, gblɔ be: “Ame geɖe nana woƒe gbeɖoɖoɖia nɔa ɣaɣla to alakpadada na wo dzilawo le afi si woyina ŋu me.” Misaki, si le Japan, lɔ̃ ɖe edzi be nu ma tututue yewɔ. Egblɔ be: “Ele be makpa nyawo nyuie agblɔ. Meɖɔa ŋu ɖo be nyemagblɔ alakpanya bubu aɖeke si ato vovo na esiwo kuna ɖe nye gbeɖoɖoɖia ŋu o kple susu be woagava nɔ ɖi kem le ŋunye o.”\nAfɔku Siwo Le Adzamegbeɖoɖoɖi Me\nNe èle dzrowòm be yeate gbeɖoɖoɖi le adzame—alo ne èle ewɔm xoxo—la, anyo be nàbu nya siwo gbɔna ŋu.\n▪ Afi kae ameflunuwɔna sia akplɔm ayi? Ðe mieɖoe be eteƒe madidi o miaɖe mia nɔewoa? Evan, si le United States, gblɔ be: “Gbeɖoɖoɖi srɔ̃ɖeɖe ŋu mabumabui le ko abe boblododo nane si mèdi be yeadzra o ene.” Lododowo 13:12 gblɔ be: “Lala vivivo ɖe wòdoa veve na dzi.” Ðe nàdi be yeado vevesese na wò ame vevi aɖe ŋutɔŋutɔa?\n▪ Aleke Yehowa Mawu sena le eɖokui me le nu si wɔm mele ŋu? Biblia gblɔ be “woklo nu le nuwo katã dzi, eye wotsi ƒeƒle le amesi gbɔ míaƒe nya le la ŋku me!” (Hebritɔwo 4:13) Eya ta ne wò ŋutɔ alo xɔ̃wò aɖe le gbe ɖom ɖi le adzame eye nètsyɔ nu edzi la, Yehowa ya nyae xoxo. Eye ne elɔ ameflunuwɔna ɖe eme la, ekema ehiã be nàbu eŋu vevie. Yehowa Mawu tsri aʋatsokaka. Le nyateƒe me la, woyɔ “aʋatsoɖe” ɖe nu siwo Biblia gblɔ be Yehowa lé fui vevie la dome.—Lododowo 6:16-19.\nLe nyateƒe me la, ne èɖoa gbe ɖi le adzame la, èle ametakpɔkpɔ si wònyena ne amewo nya nu tso miaƒe ƒomedodoa ŋu la tem ɖokuiwò. Mewɔ nuku o be, gbɔdɔdɔ ƒe agbe gbegblẽ nɔnɔ ƒe mɔ̃ va ɖea ame siwo ɖoa gbe ɖi le adzame la dometɔ aɖewo. Jane, si le Ausralia, ƒo nu tso exɔlɔ̃ aɖe si nɔa gbe ɖom ɖi le adzame kple ŋutsuvi aɖe le suku eye wònɔa agbe eve la ŋu. Jane gblɔ be: “Kaka fofoa nava nya be ahiãvi le esi la, fu nɔ eƒo xoxo.”\nEya ta anyo be nàte ɖe dziwòlawo alo Kristotɔ aɖe si tsi le gbɔgbɔ me ŋu ahagblɔe na wo ne èle gbe ɖom ɖi le adzame. Eye ne xɔ̃wòwo dometɔ aɖe le gbe ɖom ɖi le adzame la, megakpɔ gome le eƒe nu vɔ̃a me to nutsyɔtsyɔ edzi me o. (Timoteo I, 5:22) Ne èbu eŋu kpɔ la, aleke nàse le ɖokuiwò me ne afɔku aɖe va do tso eƒe nuwɔnaa me? Ðe fɔɖiɖia ƒe akpa aɖe manɔ dziwò oa? Tsɔe be xɔ̃wò aɖe si nye suklidɔléla la ɖua nu viviwo le adzame. Ne èva nya nu tso eŋu, evɔ xɔ̃wòa ɖe kuku na wò be mègagblɔe na ame aɖeke o ɖe, nu kae nàwɔ? Nu kae anɔ vevie na wò wu—àtsyɔ nu xɔ̃wòa ƒe nuwɔnaa dzi loo, alo àɖe afɔ si ate ŋu akpɔ eƒe agbe ta?\nNenema kee wòle ne ènya be ame aɖe le gbe ɖom ɖi le adzame. Mègavɔ̃ be mia kplii dome ava gblẽ o! Le ɣeyiɣi aɖewo megbe la, xɔlɔ̃ vavãtɔ akpɔe adze sii be yeƒe nyui dim nènɔ.—Lododowo 27:6.\n“Menya Nu Si Wòle Be Mawɔ”\nEsi Jessica, si ŋu míeƒo nu tso le gɔmedzedzea me, se nu tso Kristotɔ aɖe si hã nɔ nɔnɔme ma me ŋu la, eɖoe be yemaganɔ gbe ɖom ɖi le adzame o. Jessica gblɔ be: “Esi mese ale si wòwɔ tso kadodoa me la, megblɔ na ɖokuinye be, menya nu si wòle be mawɔ.” Ðe kadodoa tsotso nɔ bɔbɔe nɛa? Kura o! Jessica gblɔ be: “Ŋutsuvi sia koe melɔ̃ nenema kpɔ. Mefaa avi gbe sia gbe hena kwasiɖa geɖe.”\nGake nu bubu aɖe hã nɔ nyanya na Jessica—eyae nye be elɔ̃ Yehowa, eye togbɔ be eva tra mɔ vie hã la, edi vavã be yeawɔ nu dzɔdzɔe. Le ɣeyiɣi aɖewo megbe la, eƒe vevesesea nu va fa. Jessica gblɔ be: “Fifia, mía kple Yehowa dome ƒomedodoa nyo wu tsã. Meda akpe be enaa mɔfiame siwo míehiã la mí le ɣeyiɣi nyuitɔ dzi!”—g6/07.\n▪ Gagbugbɔ lé ŋku ɖe nɔnɔme etɔ̃ siwo woŋlɔ kple nuŋlɔtsi toto, si dze le axa 23 la ŋu. Wo dometɔ kae ɖɔ ale si nèsena le ɖokuiwò me ɣeaɖewoɣi?\n▪ Aleke nàte ŋu akpɔ nyaa gbɔ evɔ maƒo ɖokuiwò ɖe adzamegbeɖoɖoɖi me o?\n^ mm. 9 Kpɔ nyati si nye “Sɔhɛwo Biana Be . . . Ɣekaɣie Mate Gbeɖoɖoɖi?” si dze le January 2007 ƒe Nyɔ! yevugbe me tɔa me.\nAdzamenuwɔwɔ Yea, Alo Didi Be Ame Geɖe Naganya O Ye?\nMenye gbeɖoɖoɖi ɖe sia ɖe si womeʋu goe o lae nye adzamenuwɔwɔ o. Tsɔe be ɖekakpui kple ɖetugbui aɖewo siwo tsi aɖe srɔ̃ la ɖoa gbe ɖi bene yewoanya yewo nɔewo nyuie, evɔ womedi be ame geɖe nanya haɖe o hena ɣeyiɣi aɖe. Ðewohĩ abe ale si ɖekakpui Thomas gblɔe ene la, “womedi be woanɔ fu ɖem na yewo kple biabiawo abe, ‘Alekee, ɣekaɣie miele srɔ̃ ɖe ge?’ ene o.”\nAmewo ƒe nyaƒoɖeamenu madzemadzee ate ŋu agblẽ nu. (Hawo ƒe Ha 2:7) Eya ta ne ame eve siwo di be yewoava ɖe yewo nɔewo te gbeɖoɖoɖi la, woate ŋu atiae be yewomana ame geɖe nanya enumake o—ke hã, woadze agbagba aɖɔ ŋu ɖo be yewo ɖeɖe yewomaɖe yewo ɖokui ɖe aga o. (Lododowo 10:19) Anna, si xɔ ƒe 20, gblɔ be: “Esia nana mɔnukpɔkpɔ ame eveawo be woalé ŋku ɖe wo nɔewo ŋu akpɔe ɖa be yewosɔ na yewo nɔewo hã bene yewoabu yewoƒe kadodoa ŋu vevie wu. Ne wokpɔe be yewosɔ na yewo nɔewo la, ekema woate ŋu ana ame geɖe nanya.”\nLe ɣeyiɣi ma ke me la, manyo be nàɣla wò hadedea ɖe ame siwo wòle na be woanya nu tso eŋu o, abe dziwòlawo alo ame si nèle gbe ɖom ɖi kpli la dzilawo ene. Ne màte ŋu agblɔe na ame siawo o la, ke bia ɖokuiwò be nu ka tae hã. Ðe wò nɔnɔmea sɔ kple Jessica si ŋu míeƒo nu tso le nyati sia ƒe gɔmedzedze la tɔa? Ðe nènya le wò dzi me be susu nyuiwo anɔ dziwòlawo si siwo ta womalɔ̃ ɖe wò tameɖoɖoa dzi oa?.\nLe nyati si do ŋgɔ xexlẽ vɔ megbe la, ɖewohĩ àbia ɖokuiwò be, ‘Ðe vinyeŋutsu alo vinyenyɔnu anɔ gbe ɖom ɖi le nye manyamanya mea?’ Xlẽ nu si sɔhɛ aɖewo gblɔ na Nyɔ! talawo ku ɖe nu siwo ate ŋu awɔe be woadi be yewoanɔ gbe ɖom ɖi le adzame ŋu, emegbe nàde ŋugble le nyabiase siwo kpe ɖe woƒe nyaawo ŋu la ŋuti.\n▪ “Sɔhɛ aɖewo mekpɔa dzidzeme le aƒe me o, eya ta wodi be yewoakpɔ akɔfafa to ŋutsuvi alo nyɔnuvi aɖe gbɔ.”—Wendy.\nAbe dzila ene la, aleke nàte ŋu akpɔ viwòwo ƒe seselelãmenuhiahiãwo gbɔ na wo nyuie? Ðe nàte ŋu awɔ nane atsɔ akpe ɖe wo ŋu geɖe wu le go sia mea? Ne nenemae la, nu kawoe nàwɔ?\n▪ “Esi mexɔ ƒe 14 la, dutasukuvi aɖe si woxɔ ɖe míaƒe sukua me la bia tso asinye be manye yeƒe ahiãvi. Melɔ̃ nɛ. Mebui be anyo ŋutɔ be ŋutsuvi aɖe nakpla asi kɔ nam.”—Diane.\nNe viwòe Diane nye la, aleke nàkpɔ nya sia gbɔe?\n▪ “Asitelefon wɔe be gbeɖoɖoɖi le adzame va le bɔbɔe. Dzilawo menya naneke tso nu si le edzi yim ŋu o!”—Annette.\nAfɔ kawoe nàte ŋu aɖe ku ɖe viwòwo ƒe asitelefonzazã ŋu?\n▪ “Gbeɖoɖoɖi le adzame nɔa bɔbɔe ne dzilawo ƒe ŋku menɔa wo viwo ŋu ale si dze be woanya nu si wɔm wole kpakple ame si wole ha dem kpli o.”—Thomas.\nÐe mɔ aɖewo li siwo dzi nàto ate ŋu anya nu geɖe tso nu siwo viwò sɔhɛ wɔna ŋu, evɔ le ɣeyiɣi ma ke me la, nàna ablɔɖe si sɔ la nasu esia?\n▪ “Zi geɖe la, dzilawo menɔa wo viwo gbɔ le aƒe me ale o. Alo wokana ɖe wo viwo dzi akpa heɖea mɔ na woa kple sɔhɛ bubuwo woɖia tsa yia teƒeteƒewo.”—Nicholas.\nDe ŋugble le ame si nye viwò ƒe xɔlɔ̃ vevitɔ ŋu kpɔ. Ðe nènya nu si tututu wowɔna ne woawo ɖeɖe lia?\n▪ “Ate ŋu adzɔ be sɔhɛwo nanɔ gbe ɖom ɖi le adzame ne dzilawo ƒe nya me sẽ akpa.”—Paul.\nAleke nàte ŋu ana amewo ‘nanya be nènye nugɔmesela,’ evɔ màŋe aɖaba ƒu Biblia me se kple gɔmeɖose aɖeke dzi o?—Filipitɔwo 4:5.\n▪ “Esime mege ɖe ƒewui me teti la, mesena le ɖokuinye me be asixɔxɔ mele ŋunye o, eye medina vevie be woatsɔ ɖe le eme nam. Mete nyatakakawo ɖoɖo ɖe ŋutsuvi aɖe si le míaƒe nutoa me hame aɖe me la to e-mail dzi, eye eƒe nu va lé dzi nam. Ena mekpɔe be asixɔxɔ gã aɖe le ŋunye.”—Linda.\nÐe nàte ŋu akpɔ mɔ ɖɔʋu aɖe si dzi woate ŋu ato akpɔ Linda ƒe hiahiãwo gbɔ nɛ le aƒe me hafia?\nÐe manyo be nàzã nyati sia kple axa sia me nyawo atsɔ adzro nu me kple viwòŋutsu alo viwònyɔnu oa? Sɔhɛwo ƒe nuwɔwɔ le adzame gbɔkpɔnu nyuitɔe nye dzeɖoɖo kpli wo tso nu ɖe sia ɖe ŋu tẽ tso dzi me faa. Ebia ɣeyiɣi kple dzigbɔɖi geɖe be woate ŋu anya sɔhɛ ƒe nuhiahiãwo, gake viɖe geɖe dona tso agbagbadzedze sia me.—Lododowo 20:5.\nƉoe Ɖe Amewo Ɖoe Ɖe Amewo Nu kae gblẽ le adzamegbeɖoɖoɖi ŋu?\ng 7/07 axa 22-25


1 Fiawo 21 | Biblia Le Internet Dzi | Xexe Yeye Gɔmeɖeɖe\n1 Fiawo 21:1-29\nAhab biã ŋu Nabot ƒe waingble (1-4)\nIzebel na wowu Nabot (5-16)\nEliya ƒe gbedeasi na Ahab (17-26)\nAhab bɔbɔ eɖokui (27-29)\n21 Le nu siawo megbe la, nya aɖe dzɔ ku ɖe waingble aɖe si nye Yezreeltɔ Nabot tɔ la ŋu; waingble la le Yezreel,+ le Samaria-fia Ahab ƒe fiasã la xa. 2 Eye Ahab gblɔ na Nabot be: “Tsɔ wò waingble la nam ne matsɔ awɔ amabɔe, elabena ete ɖe nye aƒe ŋu. Eye na matsɔ waingble bubu si nyo wui la aɖo eteƒe na wò. Alo ne edze ŋuwò la, maxe ga home si wòaxɔ la na wò.” 3 Ke Nabot ɖo eŋu na Ahab be: “Mesɔ le Yehowa ŋkume be matsɔ tɔgbuinyewo ƒe domenyinu la ana wò o.”+ 4 Eya ta Ahab yi aƒe me, nya la te ɖe edzi eye wòlé blanui, le ale si Yezreeltɔ Nabot ɖo nya ŋu nɛ be, “Nyematsɔ tɔgbuinyewo ƒe domenyinu la ana wò o” la ta. Eyi ɖamlɔ anyi ɖe eƒe aba dzi hetrɔ mo ɖe aga, eye wògbe nuɖuɖu. 5 Srɔ̃a Izebel+ va egbɔ hebiae be: “Nu ka tae nèlé blanui* hegbe nuɖuɖu?” 6 Eɖo eŋu nɛ be: “Elabena megblɔ na Yezreeltɔ Nabot be, ‘Tsɔ wò waingble la nam maƒle. Alo ne èlɔ̃ la, na matsɔ waingble bubu ana wò ɖe eteƒe.’ Ke egblɔ be: ‘Nyematsɔ nye waingble la ana wò o.’” 7 Srɔ̃a Izebel gblɔ nɛ be: “Menye wòe nye fia le Israel dzi ɖum oa? Fɔ nàɖu nu, eye dzi nadzɔ wò. Matsɔ Yezreeltɔ Nabot ƒe waingble la ana wò.”+ 8 Eya ta eŋlɔ agbalẽwo le Ahab ƒe ŋkɔ me hetsɔ fia la ƒe ŋkɔsigɛ tre wo nu,+ eye wòɖo agbalẽawo ɖe ametsitsiawo+ kple bubume siwo le Nabot ƒe du la me. 9 Ke eŋlɔ ɖe agbalẽawo me be: “Miɖe gbeƒã nutsitsidɔ, eye mina Nabot nanɔ dukɔ la ŋgɔ. 10 Eye mina ŋutsu yakame eve nabɔbɔ nɔ eŋgɔ, eye woatso enu+ be: ‘Èƒo fi de Mawu kple fia la!’+ Eye miakplɔe ado goe ne miaƒu kpee wòaku.”+ 11 Ale dua me ŋutsuwo, ametsitsiawo kple bubume siwo nɔ dua me la, wɔ abe ale si tututu woŋlɔe ɖe agbalẽ siwo Izebel ɖo ɖe wo me ene. 12 Woɖe gbeƒã nutsitsidɔ, eye wona Nabot nɔ dukɔ la ŋgɔ. 13 Eye ŋutsu eve siwo nye yakamewo va nɔ anyi ɖe eŋgɔ eye wotso Nabot nu le dukɔ la ŋkume be: “Nabot ƒo fi de Mawu kple fia la!”+ Emegbe wokplɔe yi dua godo ɖaƒu kpee wòku.+ 14 Eye wodɔ ame ɖo ɖe Izebel be: “Woƒu kpe Nabot wòku.”+ 15 Esi Izebel nya se be woƒu kpe Nabot wòku ko la, egblɔ na Ahab be: “Tso nàxɔ Yezreeltɔ Nabot ƒe waingble+ si wògbe be yematsɔ ana wò nàƒle o la, elabe Nabot megale agbe o, eku.” 16 Esi Ahab nya se be Nabot ku ko la, Ahab tso enumake yi Yezreeltɔ Nabot ƒe waingble la me be yeaxɔe wòazu ye tɔ. 17 Ke Yehowa ƒe gbe va na Eliya+ Tisbitɔ la be: 18 “Tso nàyi aɖado go Israel-fia Ahab, si le Samaria.+ Ele Nabot ƒe waingble si me wòyi be yeaxɔ la me. 19 Gblɔ nɛ be, ‘Ale Yehowa gblɔe nye esi: “Èwu ame tso,+ eye nègaxɔ eƒe nu* hã wòzu tɔwòa?”’+ Eye nàgblɔ nɛ be, ‘Ale Yehowa gblɔe nye esi: “Afi si avuwo ɖuɖɔ Nabot ƒe ʋu le la, afi mae avuwo aɖuɖɔ wò hã wò ʋu le.”’”+ 20 Eye Ahab gblɔ na Eliya be: “Oo nye futɔ, èke ɖe ŋunyea?”+ Eɖo eŋu be: “Meke ɖe ŋuwò. ‘Esi nètsɔ vɔ̃wɔwɔ ɖo dɔe* le Yehowa ŋkume ta la,+ 21 kpɔ ɖa, mehe vɔ̃ gbɔna dziwò, eye makplɔ yowòme ƒiaƒiaƒia, eye matsrɔ̃ Ahab ƒe ŋutsuwo* katã,+ ame siwo nye wɔnamanɔŋutɔwo kple ame beliwo gɔ̃ hã ɖa le Israel.+ 22 Eye mawɔ wò aƒe abe Yeroboam,+ Nebat vi, ƒe aƒe kple Baasa,+ Ahiya vi, ƒe aƒe ene, le dziku si nèdo nam hena Israel wɔ nu vɔ̃ la ta.’ 23 Eye ale Yehowa gblɔ le Izebel hã ŋue nye esi: ‘Avuwo aɖu Izebel keŋkeŋ le Yezreel-nyigba dzi.+ 24 Ahab ƒe ame si aku ɖe du me la, avuwo aɖui; eye eƒe ame si aku ɖe gbe me la, dziƒoxewo aɖui.+ 25 Nyateƒee, ame aɖeke meganɔ anyi kpɔ abe Ahab+ ene, ame si tsɔ nu si nye vɔ̃ le Yehowa ŋkume la wɔwɔ ɖo dɔe, le esi srɔ̃a Izebel ƒoe ɖe enu ta o.+ 26 Ewɔ ŋunyɔnu wu, le esi wòdze legba nyɔŋuwo* yome, abe ale si Amoritɔ siwo Yehowa nya le Israel-viwo ŋgɔ+ la katã wɔ la ene.’” 27 Esi Ahab nya se nya siawo ko la, edze eƒe awuwo, ta akpanya, eye wòtsi nu dɔ, etsi akpanya me dɔ, eye wònɔ yiyim kpookpookpoo. 28 Eye Yehowa ƒe gbe va na Eliya Tisbitɔ la be: 29 “Èkpɔ ale si Ahab bɔbɔ eɖokui le ŋkunyemea?+ Esi wòbɔbɔ eɖokui le ŋkunyeme ta la, nyemahe vɔ̃ la vɛ le eŋɔli o. Mahe vɔ̃ la ava eƒe aƒe la dzi le via ŋɔli.”+\n^ Egɔmeɖeɖe tẽe, “Nu ka tae wò gbɔgbɔ lé blanui.”\n^ Egɔmeɖeɖe tẽe, “domenyinu.”\n^ Egɔmeɖeɖe tẽe, “Esi nètsɔ ɖokuiwò dzra na vɔ̃wɔwɔ.”\n1 Fiawo 21


Luka 9 | Biblia Le Internet Dzi | Xexe Yeye Gɔmeɖeɖe\nWofia mɔ Ame Wuieveawo hena subɔsubɔdɔa wɔwɔ (1-6)\nHerodes tɔtɔ le Yesu ta (7-9)\nYesu na nuɖuɖu ŋutsu 5,000 (10-17)\nPetro kpɔ Kristo la dze sii (18-20)\nYesu gblɔ eƒe kua ɖi (21, 22)\nNusrɔ̃la vavã nyenye (23-27)\nEsime Yesu ƒe dzedzeme trɔ (28-36)\nEda dɔ na ŋutsuvi aɖe si me gbɔgbɔ vɔ̃ le (37-43a)\nYesu gagblɔ eƒe kua ɖi (43b-45)\nNusrɔ̃lawo ʋli nya le wo dometɔ si nye gãtɔ la ŋuti (46-48)\nAme si metsia tsitre ɖe mia ŋu o la, le mia dzi (49, 50)\nSamariatɔwo ƒe kɔƒe aɖe mexɔ Yesu o (51-56)\nAle si woadze Yesu yome (57-62)\n9 Eyɔ Ame Wuieveawo ƒo ƒu hena ŋusẽ kple ŋutete wo be woanya gbɔgbɔ vɔ̃wo katã ado goe,+ eye woada dɔlélewo.+ 2 Eye wòdɔ wo be woaɖe gbeƒã Mawu Fiaɖuƒe la ahada dɔlélewo, 3 eye wògblɔ na wo be: “Migatsɔ naneke ɖe asi na mɔzɔzɔa o, eɖanye atizɔti alo nuɖuɖukotoku alo abolo alo ga* o; eye migatsɔ awu eve* o.+ 4 Ne mieyi du aɖe me la, minɔ aƒe si me miedze la me va se ɖe esime miadzo le dua me.+ 5 Eye afi sia afi si womexɔ mi le o la, ne miele dzodzom le du ma me la, miʋuʋu ke le miaƒe afɔwo ŋu ɖe anyi wòanye ɖaseɖiɖi ɖe wo ŋu.”+ 6 Eye wodze mɔ yi ɖatsa le nutoawo katã me tso kɔƒe me yi kɔƒe me, eye wole gbeƒã ɖem nya nyui la hele dɔlélewo dam le afi sia afi.+ 7 Ke esi nutodziɖula Herodes* se nu siwo katã le dzɔdzɔm la, etɔtɔ ŋutɔ, elabena ame aɖewo le gbɔgblɔm be wofɔ Yohanes tso ame kukuwo dome,+ 8 bubuwo be Eliya ye va do, ke bubu aɖewo hã be blemanyagblɔɖilawo dometɔ ɖekae tsi tsitre.+ 9 Herodes gblɔ be: “Yohanes la, metso ta le enu.+ Ke ame kae nye esia si ŋuti mele nya siawo sem le?” Eya ta edi be yeakpɔe.+ 10 Esi apostoloawo trɔ gbɔ la, wogblɔ nu siwo katã wowɔ la na Yesu.+ Eye wòkplɔ wo woawo ɖeɖe woyi du aɖe si woyɔna be Betsaida me.+ 11 Ke esi amehaawo nya la, wotii yi afi ma. Exɔ wo nyuie, eye wòte nuƒoƒo na wo tso Mawu Fiaɖuƒe la ŋu, eye wòda dɔ na dɔnɔwo katã.+ 12 Azɔ esi fiẽsi le ɖoɖom la, Ame Wuieveawo va egbɔ hegblɔ nɛ be: “Ðe asi le ameha la ŋu ne woayi kɔƒewo me kple agbleta siwo ƒo xlã mí la, ne woadi dzeƒe kple nuɖuɖu, elabena teƒe sia tso abo.”+ 13 Ke egblɔ na wo be: “Miawo ŋutɔwo mina nu wo woaɖu.”+ Wogblɔ be: “Naneke mele mía si wu abolo atɔ̃ kple tɔmelã eve o, negbe ɖeko míawo ŋutɔwo míayi aɖaƒle nuɖuɖu na ame siawo katã.” 14 Evɔ woanɔ abe ŋutsu akpe atɔ̃ ene. Eye wògblɔ na eƒe nusrɔ̃lawo be: “Mina woanɔ anyi ɖe hatsotsowo me, eye hatsotso ɖe sia ɖe nanye ame blaatɔ̃ lɔƒo.” 15 Eye wowɔe nenema, eye wona wo katã wonɔ anyi. 16 Ke esi wòtsɔ abolo atɔ̃awo kple tɔmelã eveawo la, efɔ mo dzi kpɔ dziƒo, yra ɖe wo dzi. Eŋe wo me, eye wòtsɔ wo na eƒe nusrɔ̃lawo be woatsɔ aɖo ameha la kɔme. 17 Ale wo katã woɖu nu ɖi ƒo, eye woƒo kakɛ siwo susɔ la nu ƒu wòde kusi wuieve.+ 18 Emegbe esi eya ɖeka le gbe dom ɖa la, nusrɔ̃lawo va egbɔ, eye wòbia wo be: “Ame kae amehaawo le gbɔgblɔm be menye?”+ 19 Woɖo eŋu nɛ be: “Yohanes Amenyrɔɖetsimela, bubuwo be Eliya, bubuwo hã be blemanyagblɔɖilawo dometɔ ɖekae tsi tsitre.”+ 20 Azɔ ebia wo be: “Ke miawo ya ɖe, ame kae miegblɔna be menye?” Petro ɖo eŋu be: “Mawu ƒe Kristo la.”+ 21 Ke ede se na wo vevie be womegagblɔ nya sia na ame aɖeke o,+ 22 egblɔ hã be: “Ele na Amegbetɔvi la be wòakpe fu geɖe, eye dumegãwo kple nunɔlawo ƒe tatɔwo kple agbalẽfialawo agbee, eye woawui,+ ke woafɔe ɖe tsitre le ŋkeke etɔ̃a gbe.”+ 23 Eye wògblɔ na wo katã be: “Ne ame aɖe di be yeadze yonyeme la, negbe nu le eɖokui gbɔ,+ eye wòatsɔ eƒe fuwɔameti* la gbe sia gbe, eye wòadze yonyeme.+ 24 Elabena ame sia ame si dina be yeaɖe yeƒe agbe* la abui; ke ame sia ame si abu eƒe agbe* le tanye la, aɖee.+ 25 Le nyateƒe me la, viɖe kae wòanye na ame, ne xexe blibo la katã zu etɔ, gake wòbu eƒe agbe alo tsrɔ̃?+ 26 Elabena ame sia ame si nye kple nye nyawo kpea ŋu na la, Amegbetɔvi la hã akpe ŋui ne eva ɖo le eya ŋutɔ kple Fofoa kpakple mawudɔla kɔkɔeawo ƒe ŋutikɔkɔe me.+ 27 Ke vavã mele egblɔm na mi be, ame aɖewo le ame siwo le tsitre ɖe afi sia dome, siwo maɖɔ ku kpɔ gbeɖe o, va se ɖe esime wokpɔ Mawu Fiaɖuƒe la hafi.”+ 28 Le nyateƒe me la, anɔ ŋkeke enyi le nya siawo gbɔgblɔ megbe la, ekplɔ Petro kple Yohanes kpakple Yakobo ɖe asi yi to aɖe dzi be yeado gbe ɖa.+ 29 Eye esi wòle gbe dom ɖa la, eƒe mo ƒe dzedzeme trɔ, eye eƒe awu fu tititi hele dzo dam. 30 Eye kpɔ ɖa, ŋutsu eve, siwo nye Mose kple Eliya, le dze ɖom kplii. 31 Ame siawo dze le ŋutikɔkɔe me, eye wole dze ɖom tso eƒe dzodzo si ava eme le Yerusalem la ŋu.+ 32 Ke Petro kple ame siwo kpe ɖe eŋu la le alɔ̃ dɔm, gake esi wonyɔ keŋkeŋ la, wokpɔ eƒe ŋutikɔkɔe+ kple ŋutsu eve siwo le tsitre ɖe egbɔ. 33 Eye esi ame siawo le dzodzom le Yesu gbɔ la, Petro gblɔ nɛ be: “Nufiala, enyo na mí be míanɔ afi sia. Eya ta na míatu agbadɔ etɔ̃, ɖeka na wò, ɖeka na Mose, eye ɖeka na Eliya.” Gake eya ŋutɔ menya nya ka gblɔm wòle o. 34 Ke esi wòle nya siawo gblɔm la, alilikpo do, eye wòdo vɔvɔli ɖe wo dzi. Esi alilikpoa do vɔvɔli ɖe wo dzi la, vɔvɔ̃ ɖo wo. 35 Eye gbe+ aɖe ɖi tso alilikpoa me gblɔ be: “Ame siae nye Vinye si metia la.+ Miɖo toe.”+ 36 Eye esi gbea ɖi la, Yesu ɖeka koe wokpɔ. Ke womia nu ɖe nya la dzi, eye womeka nu siwo wokpɔ la dometɔ aɖeke ta na ame aɖeke le ŋkeke mawo me o.+ 37 Esi ŋu ke, eye woɖi tso toa dzi la, ameha gã aɖe va kpee.+ 38 Eye kpɔ ɖa, ŋutsu aɖe do ɣli le ameha la dome be: “Nufiala, meɖe kuku na wò, va kpɔ vinyeŋutsuvi nam ɖa, elabena vi ɖeka wònye nam.+ 39 Eye kpɔ ɖa, gbɔgbɔ aɖe dzea edzi, eye kasia wòdoa ɣli, eye wònana wòƒona tititi, eye futukpɔ dona le enu, eye ne ewɔ nu vevii vɔ hã la, bebli hafi wòdzona le edzi. 40 Meɖe kuku na wò nusrɔ̃lawo be woanyae do goe, ke womete ŋui o.” 41 Yesu ɖo eŋu be: “Oo, dzidzime maxɔse totro kpaɖikpaɖi,+ ɣeyiɣi didi kae manɔ mia gbɔ ahado dzi atsɔ miaƒe nuwɔnawo ase ɖo? Kplɔ viwòa va afii.”+ 42 Gake esi ɖevia le egogom la, gbɔgbɔ vɔ̃ la xlãe ɖe anyi hena wòƒo tititi ŋutɔ. Ke Yesu ka mo na gbɔgbɔ makɔmakɔ la, eye wòda gbe le ŋutsuvi la ŋu, eye wòtsɔe na fofoa. 43 Ale wo katã ƒe nu ku le Mawu ƒe ŋusẽ gã la ŋuti. Esi nu siwo katã wɔm wòle la na wo katã ƒe mo wɔ yaa la, egblɔ na eƒe nusrɔ̃lawo be: 44 “Miɖo to nya siawo nyuie ne woatsi susu me na mi, elabena woade Amegbetɔvi la asi na amewo.”+ 45 Ke womese nya si gblɔm wòle la gɔme o. Le nyateƒe me la, woɣlae ɖe wo be woagase egɔme o, eye wole vɔvɔ̃m be yewoabia nyae tso nya sia ŋu. 46 Azɔ nyaʋiʋli ɖo wo dome le wo dometɔ si nye gãtɔ la ŋuti.+ 47 Esi Yesu nya woƒe dzimesusuwo ta la, ekplɔ ɖevi aɖe vɛ hena wòtɔ ɖe egbɔ, 48 eye wògblɔ na wo be: “Ame sia ame si xɔa ɖevi sia le nye ŋkɔ ta la, exɔa nye hã; eye ame sia ame si xɔam la, exɔa Ame si dɔm ɖa la hã.+ Elabena ame si wɔa eɖokui suetɔ le mi katã mia dome lae nye gãtɔ.”+ 49 Eye Yohanes gblɔ nɛ be: “Nufiala, míekpɔ ame aɖe wòle gbɔgbɔ vɔ̃wo nyam do goe le wò ŋkɔ me, eye míegbe nɛ, elabena menye mía dometɔ ɖekae wònye o.”+ 50 Ke Yesu gblɔ nɛ be: “Migagbe nɛ o, elabena ame si metsi tsitre ɖe mia ŋu o la, le mia dzi.” 51 Ke esi ɣeyiɣi si woakɔ Yesu ayi dziƒo le aƒe tum la,+ eɖoe kplikpaa be yeayi Yerusalem. 52 Eya ta edɔ dɔlawo ɖo ɖe eŋgɔ. Eye wodze mɔ va ɖo Samariatɔwo ƒe kɔƒe aɖe me be woadzra ɖo na eƒe vava. 53 Gake womexɔe o,+ le esi wòɖoe kplikpaa be yeayi Yerusalem ta. 54 Esi nusrɔ̃la Yakobo kple Yohanes+ kpɔ esia la, wobiae be: “Aƒetɔ, èlɔ̃ be míana dzo nage tso dziƒo ava tsrɔ̃ woa?”+ 55 Ke etrɔ heka mo na wo. 56 Ale wodzo yi kɔƒe bubu me. 57 Ke esi wole mɔa dzi yina la, ame aɖe gblɔ nɛ be: “Madze yowòme ayi afi sia afi si nàyi.” 58 Yesu gblɔ nɛ be: “Do le abeiwo si, eye atɔ le dziƒoxewo si, ke teƒe aɖeke mele Amegbetɔvi la ya si wòaziɔ ta ɖo o.”+ 59 Eye wògblɔ na ame bubu be: “Dze yonyeme.” Amea gblɔ be: “Aƒetɔ, ɖe mɔ nam mayi aɖaɖi fofonye gbɔ.”+ 60 Ke egblɔ nɛ be: “Na ame kukuwo+ naɖi woƒe ame kukuwo, ke wò la, yi nàɖe gbeƒã Mawu Fiaɖuƒe la.”+ 61 Eye ame bubu hã gblɔ be: “Aƒetɔ, madze yowòme; gake na mayi aɖaklã nye aƒemetɔwo gbã.” 62 Yesu gblɔ nɛ be: “Ame si tsɔ eƒe asi ɖo kodzi dzi, eye wògale nu siwo le megbe kpɔm la,+ medze na Mawu Fiaɖuƒe la o.”+\n^ Efia, Herodes Antipa. Kpɔ Nya Tɔxɛwo Gɔmeɖeƒea.


Yeremiya 40 | Biblia Le Internet Dzi | Xexe Yeye Gɔmeɖeɖe\nNebuzaradan ɖe asi le Yeremiya ŋu (1-6)\nWoɖo Gedaliya anyigba la nu (7-12)\nWoɖo nugbe ɖe Gedaliya ŋu (13-16)\n40 Esiae nye Yehowa ƒe gbe si va na Yeremiya, esi fiaŋudzɔlawo ƒe amegã Nebuzaradan+ ɖe asi le eŋu le Rama.+ Ede kunyowu Yeremiya, kplɔe yi afi ma, eye wònɔ Yerusalem kple Yudatɔ siwo katã woɖe aboyoe yina Babilon la dome. 2 Fiaŋudzɔlawo ƒe amegã ɖe Yeremiya ɖe aga gblɔ nɛ be: “Yehowa wò Mawue gblɔ vɔ̃ sia ɖe teƒe sia ŋu, 3 eye Yehowa na wòva eme, eye wòna wòdzɔ abe ale si wògblɔe ene, elabena miewɔ nu vɔ̃ ɖe Yehowa ŋu, eye mieɖo to eƒe gbe o. Eya tae nu sia dzɔ ɖe mia dzi ɖo.+ 4 Azɔ meɖe kunyowuwo le alɔnu na wò egbe. Ne enyo ŋuwò be nàyi Babilon kplim la, ekema va míayi, eye makpɔ dziwò. Ke ne menyo ŋuwò be nàyi Babilon kplim o la, ekema mègayi o. Kpɔ ɖa! Anyigba blibo la le ŋkuwòme. Afi sia afi si nyo ŋuwò nèdi be yeayi la, yi faa.”+ 5 Hafi Yeremiya natrɔ be yeadzo la, Nebuzaradan gblɔ be: “Gbugbɔ yi Gedaliya,+ Ahikam+ vi, Safan+ vi, ame si Babilon-fia tsɔ ɖo Yuda duwo nu la gbɔ, eye nànɔ egbɔ le dukɔ la dome; alo afi sia afi si dze ŋuwò be yeayi la, yi faa.” Eye fiaŋudzɔlawo ƒe amegã la na nuɖuɖu kple nunanae, eye wòɖe asi le eŋu wòdzo. 6 Ale Yeremiya va Gedaliya, Ahikam vi gbɔ le Mizpa,+ eye wònɔ egbɔ le ame siwo kpɔtɔ ɖe anyigbaa dzi la dome. 7 Emegbe aʋakplɔla siwo katã le gbedzi kple woƒe amewo se be Babilon-fia tsɔ Gedaliya, Ahikam vi, ɖo anyigba la nu, eye wòtsɔe ɖo ŋutsuwo, nyɔnuwo, ɖeviwo kple dukɔ la me tɔ dahewo, ame siwo womeɖe aboyoe yi Babilon o la nu.+ 8 Eya ta woawo kple woƒe amewo va Gedaliya gbɔ le Mizpa.+ Ame siwo vae nye: Ismael,+ Netaniya vi, Karea vi siwo nye Yohanan+ kple Yonatan, Seraya, Tanhumet vi, Netofatɔ Efai ƒe viwo kple Yezaniya,*+ Maakattɔ la ƒe vi. 9 Eye Gedaliya, Ahikam vi, Safan vi, ka atam na wo kple woƒe amewo be: “Kaldeatɔwo subɔsubɔ megadzi ŋɔ na mi o. Minɔ anyigba la dzi, eye misubɔ Babilon-fia, ekema eme anyo na mi.+ 10 Ke nye la, manɔ Mizpa, ne manɔ mia teƒe le* Kaldeatɔ siwo ava mía gbɔ la ŋkume. Ke miawo la, miƒo wain kple dzomeŋɔlikutsetsewo kpakple ami nu ƒu miatsɔ ade miaƒe nuwo me, eye minɔ miaƒe du siwo miexɔ la me.”+ 11 Eye Yudatɔ siwo katã le Moab kple Amonitɔwo dome kple esiwo le Edom kpakple ame siwo le anyigba bubuwo katã dzi la hã se be Babilon-fia susɔ ame aɖewo ɖe Yuda, eye wòtsɔ Gedaliya, Ahikam vi, Safan vi ɖo wo nu. 12 Eya ta Yudatɔwo katã trɔ gbɔ tso teƒe siwo woka hlẽ ɖo la, eye wova Yuda-nyigba dzi le Gedaliya gbɔ le Mizpa. Eye woƒo wain kple dzomeŋɔlikutsetsewo nu ƒu kpaŋkpaŋ. 13 Yohanan, Karea vi kple aʋakplɔla siwo katã le gbedzi la va Gedaliya gbɔ le Mizpa. 14 Eye wogblɔ nɛ be: “Mènyae be Amonitɔwo+ ƒe fia Baalis dɔ Ismael, Netaniya vi, ɖa be wòaɖe wò agbe* ɖa oa?”+ Ke Gedaliya, Ahikam vi mexɔ wo dzi se o. 15 Eye Yohanan, Karea vi, gblɔ na Gedaliya le adzame le Mizpa be: “Medi be mayi aɖawu Ismael, Netaniya vi, eye ame aɖeke manya o. Nu ka tae wòaɖe wò agbe* ɖa, ne Yudatɔ siwo ƒo ƒu ɖe gbɔwò la katã naka ahlẽ, eye Yuda ƒe ame susɔeawo nu nayi?” 16 Ke Gedaliya,+ Ahikam vi, gblɔ na Yohanan, Karea vi be: “Mègawɔ nu sia o, elabena alakpa dam nèle ɖe Ismael si.”\n^ Egɔmeɖeɖe tẽe, “matsi tsitre ɖe.”